Peñafrancia de Mayo ibabalik na kan Caceres\nAn pagbuelta kan actividades kan Peñafrancia de Mayo liwat ipapadagos kan Archdiocese of Caceres ngunian na Mayo 2022 matapos kan duwang taon iginilid kan simbahan huli kan pandemya.\nAn mayor na mga actividad ki Ina sa paagi na nin mobile procession hale sa Peñafrancia Basilica Minore na gigibohon sa Mayo 16, alas 5:45 nin hapon pasiring sa Naga City People’s Mall (NCPM) alagad sa Mayo 20, alas 6:00 nin banggui ibabalik sa estaran kaini sa Basilica.\nSi Padre Louie Occiano, director kan Caceres Commission (CCOM) nagpahayag na ini an desisyon kan simbahan mantang nasa Alert level 1 na an Ciudad nin Naga.\nImahen ni Nuestra Señora de Peñafrancia nagsungko sa Naga City People’s Mall parte kan actividad sa Peñafrancia May Festival kan mga taon dai pa nagbubungkaras an pandemya. Ngunian na bulan nin Mayo 2022 liwat mabisita an Ina sa mercado publico. (Naga City Gov’t)\nAlagad sa plano kan preparasyon sa festividad ni Ina sa Septiembre ngunian na taon magkakaigwa pa sinda nin pinal na pag-uurulay.\nSa lado kan manijamiento kan NCPM, si Ramon Florendo pamayo kan mercado publico nagpahayag na padagos na an saindang ginigibong pag-andam sa pagtarabangan kan mga okupantes mantang an pagbisita ni Ina sa sainda iyo man an kafiestahan sa mercado.\nAn Naga City Police Office mawarak man nin miembros kan PNP sa mahiwas na mercado huli kan piglalaoman na dakul an maroso nin mga devoto matapos duwang taon na suspendido an actividades ni Ina sa NCPM.\nDuwang taon nawara an Peñafrancia de Mayo huli kan pandemya na iyo na an piglalanatan kan mga okupantes asin mangyayari man giraray ngunian na Mayo 2022.\nKabale sa actividades na puponan sa Sabado, Mayo 7 alas 7:00 nin aga iyo an Archdiocesan Pilgrimage na may tema: ‘‘Mary and the call towards Synodality’’ na paparticiparan kan hale sa Partido District; sa Mayo 14, alas 7:00 nin aga, Archdiocesan Pilgrimage na may tema: ‘‘Mary Communio’’ na paparticiparan kan hale sa Rinconada District.\nSa Mayo 22, iyo an 40th Dedication Anniversary of the Basilica alas 8:00 nin aga sa paagi kan pontifical concelebrated mass alagad pag-alas 4:00 nin hapon iyo an paglansar kan ‘‘Two –Year Preparatory Celebration (2022-2024) of the Centennary of Ina’s Canonical Coronation’’ sa Mayo 28, pagpadagos kan Archdiocesan Pilgrimage na may tema: ‘‘Mary and the Church Mission’’ na paparticiparan kan hale sa Central District mantang pag-alas 10:00 nin aga iyo na an confirmation.\nAn Naga PNP asin NCPM nagpagirumdum sa mga masungkong devoto maging mga bisita magsunod man giraray sa health protocols kan Department of Health siring kan pagsulot nin face mask. (dpa)


Londres an kapitolyo kan Inglaterra asin Reyno Unido. An pangaran kaini hale sa sarong gurang asin (sa enot na panahon, sadit) na banwa na timinubo sa gilid kan salog na Tamesis. Pero sa ngonyan na panahon, an muyang sabihon kan Londres sarong dakolang metropolong Europeo na sakop an mga dating manlaenlaen na banwa asin ciudad.\nTarag'ning ladawan kan Londres\nMapa kan Reyna Unido pinapaheling kun saen an kinamomogtakan kan Londres\nMga sobrang duwang ribong taon na an Londres na banwang importante. Ngunyan ini an sarô sa pinakámakusog na sentro kan negosyo, pinansya asin kultura sa enterong kinàban asin an inpluwensya kaini sa politiko, edukasyon, osyo, prensa, moda, asin mga arte ay nagtatabang sa pagkagibo kaini na sarong ciudad na pankinaban (global city).\nAn Londres an pinaká matawong ciudad sa Union Europea. Sa taon na 2007, mga 7.7 milyon na katawo an nakaistar sa laog kan mismong Londres sana. Kung tutuusun an enterong lugar na palibot (metropolitan area) maabot sa 14 milyon an nakairog didgi.\nAn Londres sentrong pankinaban kan mga transporte. Igwa didging limang panlayogan na internasyonal asin sarong dakolang puerto. An panlayogan kan Heathrow ay an pinakámaigos (busiest) na panlayogang internasyonal sa kinàban. An London Underground ay an pinaká dakolang sistemang tren na panciudad sa enterong Europa.\nMayor na destinasyon ining cuidad para sa mga turista. An pinika bistong monumento digdi ay an Houses of Parliament, Tower Bridge, an Torre nin Londres, Westminster Abbey, Palasyo nin Buckingham asin an London Eye. An pinaká bistong museo an British Museum asin an National Gallery. An salog na Tamesis ay nagbubulos (flows) hale sa sur-sunlopan pasiring sa subangan.\nHeograpiya asin KlimaLiwaton\nAn klima nin Londres ay templado asin an kauranan (precipitation) sadit sana an pagkaiba sa mga bulan kan taon. An pinaká mainit na bulan ay Hulyo asin Agosto. An temperatura kaini ay hale sa 13.6C abot sa 22.8C. Enero asin Pebrero an pinakámaliput na bulan na may temperatura na hale sa 2.4C abot sa 7.9C. An pinakámainit na aldaw na narehistro sa enterong istorya kan Londres sa 10 nin Agosto, 2003 ta nagabot sa 38.1C an temperatura. An pinakámalipot na aldaw ay sa 26 nin Enero, 1795 ta bumaba an termometro sa (menos) -21.1C.\nPinaghugot gikan sa "https://bcl.wikipedia.org/w/index.php?title=Londres&oldid=167153"\nLast edited on 4 Pebrero 2018, at 05:18\nHuring pigliwat an pahinang ini kan 4 Pebrero 2018, alas 05:18.


Siisay an “kapitan kan templo,” asin ano an saiyang mga paninimbagan?\nKabilang sa mga Judiong namomoon sa relihion na nagpaarestar ki apostol Pedro asin apostol Juan, mantang sinda naghuhulit, iyo an “kapitan kan templo.” (Gibo 4:1-3) An Biblia mayong sinasabi manongod sa mga paninimbagan kan kapitan kan templo, alagad an nagkapirang reperensia sa kasaysayan nagtatao nin interesanteng impormasyon.\nMinalataw na kan panahon ni Jesus, an opisyal na katongdan na iyan kinakapotan nin saserdote na an autoridad ikaduwa sa halangkaw na saserdote. An kapitan kan templo an nagpapadanay nin areglo sa laog asin palibot kan templo sa Jerusalem. Sia an namahala sa pagsamba sa templo saka sa sarong grupo na puedeng apodon na mga pulis sa templo. An mga kapitan na sakop nia an nagdidirehir sa mga bantay na nagbubukas kan darakulang pinto kan templo kun aga asin nagsesera kaiyan kun banggi. Sinisierto ninda na mayo nin siisay man na makalaog sa ipinagbabawal na mga lugar, asin sinda an nagbabantay kan kaha sa templo.\nAn mga saserdote asin Levita na naglilingkod sa templo inorganisar sa 24 dibisyon, na an kada saro sarosaralidang naglilingkod nin tigsararong semana, na duwang beses kada taon. Posibleng marhay na an kada grupo may kanya-kanyang kapitan.—1 Cronica 24:1-18.\nMaimpluwensia an mga kapitan na ini kan templo. Sinda nasambitan kaiba kan mga poon na saserdote na nakipagkasapakat tanganing ipagadan si Jesus, asin ginamit man ninda an mga tawong nasasakopan ninda tanganing ipaarestar si Jesus.—Lucas 22:4, 52.\nAn Mateo 3:4 nagsasabi na si Juan na Bautisador nagkakan nin “mga doron asin tangguli.” An mga doron daw ordinaryong kakanon kan panahon na idto?\nAn nagkapira nagdududa na si Juan talagang nagkakan nin mga insekto, na nagsasabing an pinanonongdan ni Mateo iyo an mga bunga kan locust tree, kadlaganon na prutas, o saro pa nganing klase nin sira. Minsan siring, an Griegong tataramon na ginamit ni Mateo nanonongod sa sarong klase nin mga lukton na midbid ngonyan na Acrididae. An pinakapamilyar sa Israel iyo an doron sa desierto, na midbid sa burunyog na pandedestroso.—Joel 1:4, 7; Nahum 3:15.\nAn mga doron ibinibilang na espesyal na kakanon nin mga tawo kan suanoy, na arog kan mga Asirio asin Etiope, saka sagkod ngonyan kinakakan pa iyan nin nagkapirang Beduino asin Judio sa Yemen. Sa Israel, an mga doron ibinibilang na kakanon nin mga pobre. Pagkahale kan payo, mga bitis, asin bituka, an hawak kinakakan na hilaw o inihaw o pagkatapos na baladon sa saldang. Kun minsan an mga doron inaasinan o isinasawsaw sa suka o tangguli. An historyador na si Henri Daniel-Rops nagsabi na an namit kaiyan medyo nakakaagid sa pasayan.\nHuling naghulit si Juan sa kaawagan, posibleng marhay na madali siang makakua nin mga doron. (Marcos 1:4) Huling iyan igwa nin 75 porsientong protina, an mga doron, kaiba an kadlaganon na tangguli, masustansiang marhay na kakanon.\nMga surugoon na Asirio na may darang mga doron asin prutas na granada\nHale sa librong Discoveries Among the Ruins of Nineveh and Babylon (1853)


Naga piglihisan liwat kan suplay nin bakuna\nNamumundo an City Hall na nalihisan na naman kan gobierno nasyonal an Ciudad nin Naga makabale sa dapat masuplayan nin dugang na vaccine alagad dinadara naman sa ibang provincia asin ciudad.\nApesar pig-declara na kan national-IATF sa irarum kan Modified Enhanced Community Quarantine (MECQ) puon kasuodmang Hunyo 16 alagad haros pigtitipidan sana kan suplay nin bakuna.\nMas magiging estricto an City Hall sa mga bagong guidelines sa health and safety protocols na dapat ipasunod kan Naga City Police Office, Public Safety Office asin kan opisyales de barangay sagcod na nagdadanay an MECQ sa ciudad.\nSinabi ni Alcalde Nelson Legacion sa miembros kan media apesar na igwa naman nag-abot na dos milyon na doses kan pfizer na pigrecibe kan Department of Health alagad liwat naman nalihisan an ciudad.\nDakulang kahapotan kan jefe ejecutivo kun tano ta apesar aram na kan DOH asin national IATF na nagpaparalangkaw an coronavirus disease cases sa ciudad alagad dai naheheling na dapat tawan nin prioridad.\nKun igwa man nag-aabot na suplay ‘‘padikitdikit’’ sana asin kun tama sana an pigsusuplay sa ciudad dakulang tabang contra sa pagkuriyat kan virus, sabi pa.\nSa rehiyon Bicol an Ciudad nin Naga iyo sana an pigdeclara bilang nasa irarum kan MECQ. Sa datus kan DOH Bicol an Ciudad nin Naga iyo na an na-ngengenotan sa may halangkaw na caso sa virus nalampasan na an Camarines Sur. Sinabi pa na cuarenta por ciento kan Covid case sa Camarines Sur na-ikukurit sa Ciudad nin Naga.\nAn City Hall maging an Archidiocesis nin Caceres padagos an saindang advocacia na magpatudok nin bakuna contra Covid-19 alagad kulang an pigsusuplay kan gobierno nasyonal.\nLimitado sana an enot na pigbagsak na suplay kan Sinovac asin AstraZeneca sa ciudad na pigtawan nin prioridad an mga health workers, fronliners asin senior citizens.\nAn ibang opisyales lokal na habo na magpasambit kan saindang pangaran nagpahayag na duda sinda an posibleng an dahilan digdi iyo an pulitika mantang aram na taga Naga si Bise Presidente Leni Robredo.\nNapag-araman pa na natawan nin prioridad kan pag-abot kan dugang na suplay kan vaccine iyo an provincia kan Davao.\nAn City Hall na igwang sadiring fondo na cantidad P63 milyon naglalaom kan saindang babakalon na AstraZeneca, alagad dai na madadagos huli ta apektado na kan global demand.\nAn desisyon kan ciudad maghanap nin ibang pharmaceutical company na nakaulay na an bagong supplier na DistPhil, awtorisadong vaccine distributor kan COVAXIN.\nNag-order na si Legacion nin cincueta mil doses para sa 25 mil katawo nin COVAXIN hale sa Bharat Biotech sa India.\nLaen pa kaini, nagpa-reserba nin dugang na 100 mil doses sa kaparejong kumpanya.\nAn pig-order na Covid-19 vaccine aprubado na para sa Emergency Use Authority kan Food and Drug Administration kan nakaaging Abril 19, 2021 asin piglalaoman na maabot an suplay sa sunod na bulan nin Hulyo 2021. (Danny P. Aureus)


Minatubod Ako Sa Diklom: rawitdawit\nNangangalagkalag ako kan laagan kan kalag\nbako sa hawak kun sain an isip\nnaggigibo nin mga daing lawog na takot\nna labi pa sa pagkamoot kan boot\nasin sa pulupugo kan laman.\nsa duros na luwas-laog sa sakuyang dungo,\nsa kada palagitok kan mga muro\nasin sa mga ugsong na minadukot sa kublit\nna mahigos kong pighihilod nin gapo.\nduman sa mga suruksukan na pagtiripon\nsa plasa, lumang sinehan na parong kago\nimbudong mga eskinita kaining syudad\nsagkod sa mga puro kan tinampo.\nsa mga maagahon na madiklom,\nsa sinarom na an langit kakolor kan pigrunot\nna bogambilya, sa mga alabadong naghahalat\nsa pagbukas kan simbahan.\nduman sa panahon sagkod espasyo\nna an kagaya-gayahan, an kamundoan\nan liwanag asin kamurawayan\nbakong mga misteryong pinapamibian.\nPosted by Kristian Cordero at 7:09 PM\nLabels: poetry in bikol\nERIC GAMALINDA IN A BIKOL LANGUAGE\nANO TA NAKANGIRIT AN KINSE MARTIRES ASIN NAKAMUSAK...\nTHE ARROGANTS STRIKE AGAIN\nRIPASO/RIPARO SA LIBRO\nMISKOL, RORO, ORAGON SA SAWIKAAN


Home / Catanduanes / News / Lalaki, nabadil kan pulis sa Virac, gadan\nLalaki, nabadil kan pulis sa Virac, gadan\nBicol Standard Monday, September 05, 2016 Catanduanes, News\nVIRAC, Catanduanes September 5, 2016 (Bicol Standard) -- Nakibadilan sa mga pulis si Mark Agullan Bastida alyas “Galog,” residente kan Brgy. Danicop, digdi sa drug buy-bust operation na nangyari kasoodma.\nSabi sa report, pakatapos na magpabakal nin shabu si Bastida, nagruhab tulos ini palaog sa saindang harong ta naka malesya na mga ahente kan pulis si napabakalan niya.\nBitbit na kan suspechado si markadong cuarta na bayad saiya kan pulis, saka kinua si saiyang badil saka hinimunta si mga awtoridad.\nMayong tinamaan sa lado kan mga pulis.\nSa encontrada ninda, tinamaan nin bala Bastida na naging causa para darahon siya sa Eastern Bicol Medical Center (EBMC).\nAfuera kan mga pulis, may mga volunteers hale sa Philippine National Red Cross na nagtabang sa pagdara kan may tama nin baling hawak ni Bastida.\nPag-abot sa hospital, ipigdeclarar na siyang gadan na.\nNakua hale sa pinangyarihan kan incidente an sarong calibre .38ng revolver, 4 na mga bala, sarong capsula, P500 asin an sarong dakulang plastic sachet na may laog nin pigtutubodan na shabu.\nSabi kan pulis, si Bastida an pinaka-primerong tawo digdi na suspechadong imbuelto sa pabakal nin droga na nagadan sa pakilaban sa mga pulis, sa lindong kan Oplan Tokhang.\nMientrastanto, sa intrevista kan BICOL STANDARD ki Catanduanes PNP Provincial Director PSrSupt Jesus Martirez kasubago, sinabi kaini na nagpapadagos an saindang higot na kampanya contra sa ilegal na droga asin iba pang forma nin krimen.\nLalaki, nabadil kan pulis sa Virac, gadan Reviewed by Bicol Standard on Monday, September 05, 2016 Rating: 5


Confucianismo - Wikipedia\nAn Confucianismo (Ingles: Confucianism; Tsino: 儒家; pinyin: rú jiā) iyo sarong suanoy na sistemang pang-etika asin pampilosipiya na Tsino na enot na pinauswag hale sa mga tukdo ni Confucius, sarong suanoy na politiko asin pilosopong Tsino.\nSarong templo kan Confucianismo sa Wuwei, Republikang Popular kan Tsina.\nItinukdo ni Confucius na an tawo iyo talagang itinulod kan destino tangarig makisumaro sa kapwa tawo sa komunidad. Kaya an mga abnormal sana asin an dae "natural" na tawo an nabubuhay sa luwas kan mga komunidad. An pakikisumaro sa kapwa tawo an pinaka-importante tangarig mabuhay nin uli ta sa sosyedad sana maaaraman kan tawo an inaapod na "jen". An boot sabihon kan nasambit na taramon iyo an "pagigin mabuot asin mapagtao sa nangangaipuhan", "simpatya", "pusong makatawo" asin "matanos na kaugalian".\n2.1 Sugpunang Pangtawo\n2.2 Limang Harigi kan Confucianismo\nSi Confucius iyo nagsirbeng paratukdo sa mga tawong kaiba sa relihiyong ini. Sa saiyang harus na 40 taong pagtukdo, kadakul an nagin ambag kan saiyang mga pigsurat. Ini an obra niyang "An Limang Klasika". Enot digdi an Shih Ching o Libro kan mga Tula, an Shuh Chingo Libro kan Historya. Igwa man nin I Ching o an Libro kan Panghuhula, an Ch'un Ch'iu o Libro kan Tagsibol asin Taglagas, asin an panghuri iyo an Li Chi o an Libro kan Ritwal. Suway pa sa pag-aadal ng saiyang mga libro, tinawan-duon man ni Confucius an pag-aadal kan karakter na magin sarong tunay na "maginoo". Nagtutubod si Confucius na an karakter na ini iyo mas mahihimo sa laog kan paadalan o sa paagi nin sarong marhay na edukasyon. Mahihiling ini sa saiyang iba pang mga pigsurat. Pigbansagan niya an karakter na ini na pagigin sarong "edukado" o Chuntzu.\nTinawan-duon man ni Confucius an urulay kan moralidad. Pati man ang pagbuhay kan moralidad. Pati man an pagbuhay nin moderasyon asin pagbuhay nin harayo sa kagrabehan. Pangenot na interes man ni Confucius na an pagsasaalang-alang sa tamang paghiro asin pananagutan na nakabatay sa limang pangenot na pakikipag-sugpunan kan tawo. Gabos na ini iyo mahihiling sa laog kan pamilyang nagtataong-duonn sa konsepto nin herarkiya (lebel) na may depinisyon nin pagsunod asin respeto sa nakatataas asin pagbisto man sa karapatan asin papel kan nakakababa.\nSi Confucius sa sarong fresco gikan sa Western Han tomb sa Dongping, Shandong\nKaiba sa jen an "kamawotan na makatabang sa iba na maabot ninda an saindang obheto". Nin uli kaini, ipigheras na an Confucianismo an tamang aksyon na mahihiling sa pagsunod sa mga resposabilidad sa komunidad: Pamayo asin mga tagasunod; ama asin aki; gurang na tugang asin nguhod na tugang; agom na lalaki asin agom na babae; asin amigo sa amigo; asin gabos na relasyon na dae kaiba sa huri iyo may boot-sabihon na pagkabisto kan awtoridad nin sarong tawo sa nakabababa saiya. Pero magigibo kan nagsabing awtoridad nin may responsibilidad asin pagpadangat. An nakabababa iyo may responsable na magsunod nin igwang pagpadangat asin loyalidad sa nakakataas, mantang an nakatataas iyo may responsabilidad na magpahiling nin pagpadangat sa nakakababa saiya.\nAn Confucianismo iyo an pagpapadalagan kan tawo imbes na an ley. An pagmantinir kan katoninongan asin pakarhay na relasyon iyo mas importante kaysa sa konsepto nin grabeng pagpapalakop nin karapatang pantawo. Tinatawan importansya kan Confucianismo an pamilya bilang taga-bilog nin moralidad. Pigpapahiling na an pamilya sa sarong paadalan kun sain nanudan kan mga aki an mga responsibilidad asin pribilehiyo na mamamatean sa luwas kan harong. Nagtutubod man an mga maka-Confucianismo sa sarong matrayumpo na rebolusyon. Inaapud ining "sugo kan langit" (Ingles: mandate of heaven) sa katauhan kan emperador. Bilang aki kan langit, nagigin matanos para sa sainda an marikas na pagbabago na pwedeng gibuhon kan estado bilang sugo kan langit.\nResponsabilidad kan nasa irarom na sundon asin magtao nin respeto sa nakatataas sa saiya. Kapag an pagtaong respeto na ini iyo pigsunod kan gabos, laoman na magkakaigwa nin katoninongan asin kapusogan sa komunidad. Maski ngani magkapantay an mga mag-amigo (hilingon an listahan sa ibaba), malinaw na sa Confucianismo may nakatataas asin may nakabababa sa komunidad na dapat sundon.\nAn herarkiya sa manlainlain na pag-iriba manungod sa Confucianismo\nAgom na Lalaki Agom na Babae\nKuya Nguhod na Tugang\nLimang Harigi kan ConfucianismoLiwaton\nGinagamit an mga harigi kan Confucianismo tangarig makanood nin mga kinakaipuhan tangarig mabuhay nin marhay.\nRén 仁 Katauhan, Kabuotan\nYì 義/义 Hustisya\nLǐ 禮/礼 Ley kan Kalibotan\nZhì 智 Kaaraman\nXìn 信 Onra\n↑ Santos, Ramon P. (4 Pebrero 2009). "Tungo sa Pagtuklas ng Isang Bagong Teorya sa Musika". National Commission for Culture and the Arts. Retrieved 25 Hulyo 2014. Check date values in: |access-date=, |date= (help)\nPinaghugot gikan sa "https://bcl.wikipedia.org/w/index.php?title=Confucianismo&oldid=208718"\nLast edited on 4 Hulyo 2021, at 06:30\nHuring pigliwat an pahinang ini kan 4 Hulyo 2021, alas 06:30.


Haloy nang nagtitingkalag an tawo sa kalangitan. Nangangalagkalag. May pagtubod na digdi mina-erok an mga diyos asin an mga kalag na saiyang pinili. Sa langit mahihiling niyato an mga bitoon na dai ta mabibilang buda dai ta madudumanan. Harayoon alagad garo haranihon, diyan alagad yaon duman. ‘Baad haloy na ining gadan o ‘baad ini na an mga gadan, nagigin mga bitoon, naghihiling sa satuya, nataong giya sa mga parasira sa saindang pagpuli o kun an dagat, magindarang piglalagalag an saindang mga kinatudan na ruta, an mga tinuom na mga alon.Pamituon an apod sa astrolohiya kan satuyang mga apoon. An mga bitoon, mga muhon na pighihiling tanganing masabotan an buhay sa kinaban, an nagbabagong panahon. An mga bitoon may pormasyon na kaidto pigtuom mi, mga konstelasyon na garo baga an mito asin siyensya, saro sana. Dai pang gayong pagbanga kun ano an totoo o an posibilidad. Sagkod na mag-abot an estado nin pag-adal na kaipuhan na maabot an lohika kan rason, kan pag-isip. Dai na angay na isipon na an siyensya kagubay kan mga mito. Kaipuhan na tandaan na an saro, saro, an duwa, duwa, asin dai na tugot an mahika nin pag-isip. Niribayan an mahika kan poderosong matematika. Arog man gayod kaini nagadan an pamituon kan satuyang mga apoon, kan nag-abot na an mga parasakop dara an bago nindang kinaban. Iyo, sinakop ninda an satuyang mga kadagaan alagad dinara man ninda an saindang kinaban sa satuya. Ini an mas hararom na klase nin pagsakop. Dai sana sinda (an mga parasakop) naghahanap nin iba pang kadagaan sa kinaban. Kundi dinadara man ninda an saindang mga kinaban sa bagong sinasakop. An mga bitoon na dating binabasa, natipon na sa korona kan birhen, doseng bitoon, doseng tribo kan Israel, sarong atado nin mga disipulos.Alagad nakaabot pa man giraray an pagtubod sa mga bitoon nakaabot pa ini sa panahon kan sakuyang pagkainaki. May kawat kaidto, o pigtutubodan na pagdebosyon sa mga bitoon. Siyam na banggi nin pagbados nin pangiturogan. Siyam na banggi nin pagbilang nin siyam na bitoon asin sa ikasiyam na banggi mapapangiturogan mo an saimong magigin ilusyon. Nobena. An pamituon nasalakan nin Kristiyanong pagpapakahulugan. An pagbados nagin balaog na nin diyos. Ay! An turos kan satuyang imahinasyon lagbas sagkod langit. An turos kan imahinasyon kan tawo, gamgam o anghel o aswang na minalayog sa kahiwasan kaibahan an mga shooting stars, mga batong pigtapok sa bubon kan kalangitan asin naghahalat kan mga paladan na masabi kan saindang mga kahagadan.An sining asin kultura kan gabos na panahon dai mawawaran nin mga bitoon. Pinapahiro kita kan mga bitoon na naghilig gikan sa kalangitan. An mga personahe sa pulitika asin pelikula may ilusyon na sinda mga bitoon. Na an kongreso asin telon sarong entablado nin pagpapasali. Dai kita sinusuhayan kan mga bitoon sagkod ngonyan na dai ta naman sinda gayong nahihiling nin huli sa mga ati na tinapok niyato sa kalangitan. An mga bitoon an padagos na pigrorokyaw niyatong pinakahalangkaw na ambisyon na pwedeng aboton. Sinusukol niyato an rayo kan gabos sa liwanag kan mga bitoon, sa hangos kan mga bitoon asin papatunayan ini kan siyensya. An mga bitoon na ini na pigtutubodan na mga aki kan saldang asin bulan, an pulseras na napatod, siring sa sarong mito. An mga bungang dai matutukdol!An mga bitoon na ini na kun minahiro igwang rimalasong nangyayari sa kinaban. Kun nagagadan an mga bitoon, may paghirong nangyayari sa kinaban, gurano man ini karayo asin dai na ngani kayang manitoon kan satuyang mga laman. An mga tataramon na disaster asin an influenza konektado sa pagtubod sa mga bitoon. An paghiro kan mga astral bodies minaimpluwensya sa satuya. Asin ini man an kahulugan kun tano sa aldaw kan Kapaskuhan, may sarong bitoon (tala, kometa talaga an nahiling kan mga mago asin pastores) kitang inalaag sa satuyang mga krimas tree, kun tano ta igwa kitang mga pigpapapalaad na bombilya na manlain-lain an kolor, kun tano ta igwa kitang mga parol, asin siring sa mga parasira asin sa mga mago, sa mga pastor asin mga hade, an mga bitoon, simbolo pa man giraray kan paghanap nin direksyon, kitang mga saditon na elemento sa nagdadakulang uniberso, asin nin huli ta an pagtingkalag sa sainda, sarong pagsabot kan satuyang natura, na kita gabos naghahanap kan sabasaban sa madiklom asin halabaon na banggi nin tiglipot, bago matapos an bulan na Disyembre. Sa sarong rawitdawit ni Eduardo Calasanz, sinabi niya na marigsok an mga bitoon sa mga sawi sa pagkamoot, daing pakiaram sa satuyang kamundoan, kakulugan boot, alagad, mamoot asin mamoot pa man giraray tanganing may gibohon an mga bitoon. Maogmang Kapaskuhan!


Itukdo sa Saindong mga Aki an Dahilan kun Taano ta Nagkakahelang an mga Tawo\nMAY midbid ka daw na may helang?— Nagkakahelang ka man gayod kun beses. Tibaad siponon ka, o tibaad magkolog an tulak mo. An iba grabe an helang. Dai ngani sinda nakakatindog kun mayong nagtatabang sa sainda. Ini parateng nangyayari kun gurangon na an mga tawo.\nAn gabos nagkakahelang kun beses. Aram mo daw kun taano ta nagkakahelang, naggugurang, asin nagagadan an mga tawo?— Sarong aldaw dinara ki Jesus an sarong lalaki na dai nakakalakaw, asin ipinaheling ni Jesus kun taano ta nagkakahelang asin nagagadan an mga tawo. Iestorya ko iyan saimo.\nNagdadagos kaidto si Jesus sa sarong harong na yaon sa sarong banwaan harani sa Dagat nin Galilea. Dakol na tawo an nag-abot tanganing maheling sia. Kadakol kan nag-abot kaya mayo nang lugar para sa iba na makalaog sa harong. Mayo na ngani nin nakakarani sa pinto. Pero, may nag-aarabot pa man giraray! Dinara nin sarong grupo nin mga tawo an sarong paralisado na dai ngani nakakalakaw. Apat na lalaki an kinaipuhan tanganing maalsa sia sa sadit na higdaan, o tiheras.\nAram mo daw kun taano ta gusto nindang darahon ki Jesus an may helang na lalaking ini?— May pagtubod sinda na matatabangan sia ni Jesus. Nagtutubod sinda na kaya ni Jesus na paomayan sia sa helang na iyan. Aram mo daw kun paano ninda ikinarani ki Jesus an paralisadong idto dawa kadakol kan tawo sa harong?—\nBueno, ipinaheheling kan retratong uya digdi kun paano ninda iyan ginibo. Enot, isinakat ninda sa atop an lalaki. Idto patag na atop. Dangan, linabotan ninda iyan nin dakula. Ultimo, itinunton ninda an may helang na lalaki na nasa tiheras nia sa labot na idto pasiring sa kuarto sa ibaba. Dakulaon nanggad an pagtubod ninda!\nNabigla an gabos na tawo sa harong kan maheling ninda an nangyayari. An paralisado na nasa tiheras huminilig sa mismong tahaw ninda. Naanggot daw si Jesus kan maheling nia an ginibo kan mga lalaki?— Dai nanggad! Naogma siang maheling na sinda may pagtubod. Sabi nia sa paralisado: “Pinatawad na an saimong mga kasalan.”\nAno an sinabi ni Jesus na gibohon kan paralisado?\nAn ibang mga tawo dai naghona na tama na sabihon iyan ni Jesus. Dai ninda hinona na puede siang magpatawad nin mga kasalan. Kaya tanganing ikapaheling na talagang puede siang magpatawad, sinabihan ni Jesus an lalaki: “Buhat, kuana an saimong tiheras, asin puli sa saimong harong.”\nKan sabihon iyan ni Jesus, naomayan an lalaki! Bako na siang paralisado. Ngonyan nakatindog na sia nin solo asin nakalakaw. Napangalas an mga nakaheling kan milagrong ini. Sa bilog nindang buhay dai pa sinda noarin man nakaheling nin arog kaiyan kamakangangalas! Inomaw ninda si Jehova sa pagtao sa sainda kan Dakulang Paratokdong ini, na kaya nganing paomayan an mga tawo sa mga helang ninda.—Marcos 2:1-12.\nAno an manunudan niyato sa milagrong ini?\nAno an nanonodan niato sa milagrong ini?— Nanonodan niato na si Jesus may kapangyarihan na magpatawad nin mga kasalan asin paomayan an mga may helang. Alagad may saro pa kitang bagay na nanonodan, sarong bagay na importanteng marhay. Nanonodan niato na an tawo nagkakahelang huli sa kasalan.\nMantang kita gabos kun beses nagkakahelang, ini daw nangangahulogan na kita gabos parakasala?— Iyo, sinasabi kan Biblia na kita gabos namundag na may kasalan. Aram mo daw kun ano an boot sabihon kan pagkamundag na may kasalan?— An boot sabihon kaiyan kita namundag na bakong sangkap. Kun beses nakakaginibo kita nin sala, dawa habo niato. Aram mo daw kun paano kita gabos nagkaigwa nin kasalan?—\nNangyari ini sa sato ta an enot na tawo, si Adan, dai nagkuyog sa Dios. Nagkasala sia kan lapason nia an ley nin Dios. Asin kita gabos nagmana nin kasalan ki Adan. Aram mo daw kun paano niato namana an satong kasalan sa saiya? Ipaliliwanag ko iyan sa paagi na masasabotan mo.\nPaano kita gabos nagkaigwa nin kasalan?\nSeguro nakaheling ka na nin saro na naggigibo nin tinapay sa sarong hormahan. Ano daw an mangyayari sa tinapay kun may rukmi an hormahan? Aram mo daw?— An markang iyan, o rukmi, malataw sa gabos na tinapay na ginibo sa hormahan na iyan, bako daw?—\nSi Adan garo an hormahan na iyan, asin kita garo an tinapay. Sia nagin bakong sangkap kan lapason nia an ley nin Dios. Garo sia nagkaigwa nin rukmi, o marka. Kaya, kan sia magkaaki, ano an kamugtakan ninda?— An gabos niang aki nagkaigwa kan markang ini nin pagkabakong sangkap.\nAn kadaklan na aki dai namumundag na may risang-risa na pagkabakong sangkap na maheheling mo. Kompleto man an saindang takyag o tabay. Alagad an pagkabakong sangkap ninda seryoso nin igo kaya sinda nagkakahelang asin, pag-abot nin panahon, nagagadan.\nSiempre, an iba mas parateng magkahelang kisa iba. Taano daw? Huli daw ta namundag sinda na mas dakol an kasalan?— Dai, an gabos namumundag na parareho an kasalan. Kita gabos namundag na bakong sangkap. Kaya, pag-abot nin panahon, an gabos magkakahelang. Dawa an mga tawo na naghihingoang kuyogon an gabos na ley nin Dios asin mayo man nin ginigibong maraot puedeng magkahelang.\nAno an magigin salud niyato kun mayo na an satong kasalan?\nKun siring, taano ta may mas herelangon kisa iba?— Kadakol kan dahelan. Tibaad kulang an kakanon ninda. O tibaad bakong tama an pagkakan ninda. Tibaad sobra an kinakakan nindang mahamis. An saro pang dahelan tibaad nagpapamatanga sinda asin kulang an torog ninda. O tibaad bakong tama an sulot ninda kun nag-ooran. An lawas nin nagkapira maluyahon, asin dai ninda kayang labanan an helang, dawa pa hinihingoa nindang atamanon an saindang sadiri.\nMagkakaigwa pa daw nin panahon na dai kita magkakahelang? Mawawaran pa daw kita nin kasalan?— Bueno, ano an ginibo ni Jesus para sa paralisado?— Pinatawad ni Jesus an saiyang mga kasalan asin pinaomayan sia. Sa paaging iyan, ipinaheling ni Jesus kun ano an gigibohon nia sa maabot na aldaw para sa gabos na nagmamaigot na gibohon an tama.\nKun ipaheheling niato na habo niatong magkasala asin na ikinaoongis niato an sala, paoomayan kita ni Jesus. Sa ngapit, hahaleon nia sa sato an satong pagkabakong sangkap ngonyan. Gigibohon nia ini bilang Hade sa Kahadean nin Dios. An kasalan dai hahaleon sa sato tolos-tolos. Hahaleon iyan sa laog nin sarong peryodo nin panahon. Dangan kun sa katapustapusi mayo na an satong kasalan, nungka kitang magkakahelang giraray. Magkakaigwa kita gabos nin sangkap na salud. Kanigoan na bendisyon iyan!\nPara sa dagdag pang punto manongod sa kun paano an gabos apektado nin kasalan, basahon an Job 14:4; Salmo 51:5 (50:7, “Dy”); Roma 3:23; 5:12; asin Roma 6:23.\nNagpaumay si Jesus nin mga May Hilang\nAno an pinatunayan ni Jesus kan ginibo niya an gabos na milagro?\nI-share I-share An Dahelan Kun Taano ta Nagkakahelang an mga Tawo


2 NEPHI TSAPTER 12\nSi Isaias nahiling an huring aldaw na templo, an pagkatiripon nin Israel, asin an milenyal na paghuhukom asin katuninongan --- An mga mapaglangkaw asin mga mararaot dadarahon pababa sa Ikaduwang Pag-abot --- Ikumpara sa Isaias 2.\nAn tataramon ni Isaias, an aki ni Amos, an nakahiling manungod sa Judah asin Jerusalem:\n2 Asin ini nangyaring naglipas sa huring mga aldaw, noarin na an kalangkawan kan pagharongon nin Kagurangnan maitutugdok na sa ibabaw kan mga kabukidan, asin makapamuraway na sa ibabaw kan mga bukid, asin an gabos na mga nasyon magdadaloy pasiring duman.\n3 Asin kadakul na katawohan an magduduman asin magsasabi, Madya kamo, asin magpasiring kita duman sa itaas sa kabukidan nin Kagurangnan, sa harong kan Diyos ni Jacob; asin siya magtutukdo satuya kan saiyang mga dalan, asin kita maglalakaw sa saiyang mga agihan; ta gikan sa Sion magluluwas an ley, asin an tataramon nin Kagurangnan gikan sa Jerusalem.\n4 Asin Siya maghuhusga sa mga nasyon, asin papatanidan an kadakul na mga tawo: asin saindang papandayon an saindang mga espada na magin pambungkal, asin an saindang mga pana na magin mga karit --- an sarong nasyon dae na mag-aalsa nin espada laban sa ibang nasyon, ni sinda makanuod pang makigiyera giraray.\n5 O harong ni Jacob, madya kamo asin maglakaw kita sa liwanag nin Kagurangnan; iyo, madya, ta gabos kamo nawarang nagkaralawigaw, an lambang saro sa saiyang maraot na mga dalan.\n6 Kaya, O Kagurangnan, saimo nang napabayaan an saimong mga katawohan, an harong ni Jacob, nin huli ta sinda napanoan kan mga gikan sa sirangan, asin nagdangog sa mga manghuhula arog kan mga Filisteo, asin sinda nagpapa-ogma kan sadire ninda sa mga kaakian nin mga estranghero.\n7 An saindang daga pano-pano man nin plata asin bulawan, ni magkakaigwa nin katapusan an saindang mga kayamanan; an saindang daga pano-pano man nin mga kabayo, ni magkakaigwa nin katapusan an saindang mga karo.\n8 An saindang daga pano-pano man nin mga rebulto; sinda nagsasaramba sa gibo kan saindang mga sadireng kamot, idto na an saindang mga muro iyo an naggibo.\n9 Asin an sarong hamak na tawo dae nagduduko paibaba, asin an sarong halangkaw na tawo dae nagpapakumbaba sa saiyang sadire, kaya, dae siya pinapatawad.\n10 O kamo na mga mararaot, maglaog kamo sa gapo, asin magtago kamo sa alpog, ta an pagkatakot sa Kagurangnan asin an kamurawayan kan saiyang kamahalan iyo an maghahampak saindo.\n11 Asin ini nangyaring naglipas na an mga haralangkaw na paghilingon kan tawo maibaba, asin an mapagmataas na mga tawo padudukoon, asin an Kagurangnan sana iyo an papamurawayon sa aldaw na iyan.\n12 Ta an aldaw nin Kagurangnan nin mga Hukbo madalion nang mag-abot sa ibabaw kan gabos na mga nasyon, iyo, sa ibabaw kan lambang saro; iyo, sa ibabaw kan mga mapagmataas asin mapagpalangkaw, asin ibabaw kan lambang saro na pina-itaas, asin siya dadarahon paibaba.\n13 Iyo, asin an aldaw nin Kagurangnan mag-aabot sa gabos na mga sedro nin Lebanon, ta sinda haralangkaw asin inalsa paitaas; asin sa ibabaw kan gabos na mga ensina kan Bashan;\n14 Asin sa ibabaw kan gabos na mga haralangkaw na mga kabukidan, asin sa ibabaw kan gabos na mga bukid, asin sa ibabaw kan mga nasyon na inalsa paitaas, asin sa ibabaw kan lambang katawohan;\n15 Asin sa ibabaw kan lambang haralangkaw na tore, asin sa ibabaw kan lambang kinudalan na pader;\n16 Asin sa ibabaw kan gabos na mga barko nin dagat, asin sa ibabaw kan gabos na barko kan Tarsish, asin sa ibabaw kan gabos na marahay-rahay na mga ladawan.\n17 Asin an kahalangkawan nin tayo iyo an padukoon pababa, asin an katanyagan nin mga tawo iyo an gigibohon na magbaba; asin an Kagurangnan sana iyo an magpapamuraway sa aldaw na iyan.\n18 Asin an mga rebulto saiya na gayong wawaraon.\n19 Asin sinda magpapasiring duman sa mga labot nin mga kagapoan, asin palaog sa mga kuweba nin kinaban, ta an pagkatakot sa Kagurangnan iyo an mag-aabot sa ibabaw ninda asin an kamurawayan kan saiyang kamahalan iyo an maghahampak sainda, sa saiyang pagbangon na tanganing teribleng tatanyugon an kinaban.\n20 Sa aldaw na iyan an sarong tawo ipag-aapon niya an mga rebultong plata, asin an saiyang mga rebultong bulawan, na saiya mismong ginibo para sa saiyang pagsamba sa mga insekto asin sa mga kwaknit.\n21 Na tanganing magpasiring duman sa mga gaak kan mga gapo, asin sa mga tuktok kan mga matarom na mga gapo, ta an pagkatakot sa Kagurangnan iyo an mag-aabot sa ibabaw ninda asin an kamahalan kan saiyang kamurawayan iyo an maghahampak sainda, sa saiyang pagbangon na tanganing teribleng tatanyugon an kinaban.22 Magrayo kamo sa tawo, na an saiyang ginhawa yaon sa labot kan saiyang mga dungo; ta sa ano na siya dapat na pahahalagahan?\n# posted by Unknown @ 10/12/2004 03:48:00 PM


1 NEPHI TSAPTER 10\nPinaghula ni Lehi an pagkasakop nin mga Judio kan mga taga-Babilonya --- Ipinagbalangibog niya man an pag-abot nin sarong Mesiyas gikan sa mga Judio, sarong Tagapagligtas, sarong Paratubos --- Saiya man na ipinagbalangibog an pag-abot nin sarong tawo na iyo an mabunyag sa kordero nin Diyos --- si Lehi nagsabi man manungod sa pagkagadan asin pagkabuhay-liwat kan Mesiyas --- Saiya man na ipinag-arog an pagkaralat asin pagkasararo nin Israel sa sarong olibong kahoy --- si Nephi nagtaram mapanungod sa Aki nin Diyos, sa regalo nin Espiritu Santo, asin sa pangangaipo para sa katanosan.\nAsin ngonian ako, si Nephi, padagos na nagtatao nin kasaysayan sa mga laminang ini kan sakuyang mga naginibohan, asin an sakuyang paghade asin an ministeryo; kun kaya, sa pagpadagos kan sakuyang estorya, ako dapat na magtaram na arog kan mga bagay nin sakuyang ama, asin man kan sakuyang mga tugang.\n2 Ta uya hilnga, nangyari na pagkatapos na an sakuyang ama nakapagtapos na sa saiyang pagtataram mapanungod sa saiyang pangiturugan, asin man sa pagkulibat sainda sa gabos na paghingoha, siya nagtaram sa sainda manungod sa mga Judio ---\n3 Na pagkatapos na sinda dapat na madestroso, magin na ngani idtong Bantog na siyudad nin Jerusalem, asin kadakul an magkakadaraog na parayong darahon sa Babiloniya, uyon sa nakatalaan na oras nin Kagurangnan, na sinda giraray makabalik, iyo, maski na sinda darahon pagbalik gikan sa pagkasakop; asin pagkatapos na sinda darahon pagbalik gikan sa pagkasakop, sainda man dapat na masadire giraray an daga na saindang kamanahan.\n4 Iyo, magin anom na gatos na taon gikan sa panahon na an sakuyang ama naghale sa Jerusalem, sarong propeta an ipapadara nin Kagurangnang Diyos na maggigikan sa mga Judio --- magin sarong Mesiyas, o, sa ibang tataramon, sarong Tagapagligtas nin kinaban.\n5 Asin siya man nagtaram manungod sa mga propeta, kun paano kadakul an numero ninda na nagtestigo kan mga bagay na ini, mapanungod kaining Mesiyas, na saiyang nabanggit, o, ining Paratubos nin kinaban.\n6 Kun kaya, an gabos na mga katawohan na yaon sa pagkakawarara asin sa pagkakahulog na kamugtakan, asin maliligtas lang kun sinda maglaom sa Paratubos na ini.\n7 Asin siya man nagtaram manungod sa sarong propeta na maabot enot sa Mesiyas, tanganing mag-andam kan dalan nin Kagurangnan.\n8 Iyo, magin siya man dapat na maglalakaw asin magkukurahaw sa kaparangan: Mag-andam kamo kan dalan nin Kagurangnan, asin gibohon nindo an matanos niyang dalan; ta igwang nagtitindog sa kaibahan nindo na dae nindo namimidbid; asin siya mas makapangyarihan sa sakuya, na magin an mga sintas kan saiyang sandalyas ako bakong angay na maghubad kaiyan. Asin kadakul pang pinagtaram an sakuyang ama dapit sa mga bagay na ini.\n9 Asin an sakuyang ama nagsabi: Siya magbubunyag sa Bethabara, sa enotan nin Jordan; asin siya man dapat na magbubunyag sa paagi nin tubig; magin na siya ngani iyo an magbubunyag sa Mesiyas nin tubig.\n10 Asin pagkatapos niyang mabunyagan an Mesiyas nin tubig, saiyang mahihiling asin patotohanan na siya nagbunyag sa Kordero nin Diyos, na iyo an magpapara sa mga kasalan nin kinaban.\n11 Asin ini nangyaring naglipas na pagkatapos na makapagtaram an sakuyang ama sa mga tataramon na ini, siya nagsabi sa sakuyang mga tugang manungod sa ebanghelyo na dapat na itukdo sa mga Judio, asin man manungod sa pagluluya kan mga Judio na daeng pagtubod. Asin pagkatapos na saindang gadanon an Mesiyas, na dapat mag-abot, asin pagkatapos na siya ginadan na, siya dapat na magbuhat gikan sa kagadanan, asin dapat na maghimo niyang maipahiling sa paagi nin Espiritu Santo, sa mga Hentil.\n12 Iyo, magin an sakuyang ama nagtaram man nin kadakul manungod sa mga Hentil, asin man manungod sa harong nin Israel, na dapat sindang iarog sa sarong kahoy nin olibo, na an mga kasangahan dapat na magkapurutol asin dapat na maikaralat sa gabos na lugar nin mundo.\n13 Kun kaya, saiyang sinabi na kaipuhan na marhay na dapat kitang pangengenotan nin sarong kasundoan pasiring sa daga nin pangako, para magkaigwa nin katotohanan an tataramon nin Kagurangnan, na dapat kitang maikaralat sa gabos na lugar nin mundo.\n14 Asin pagkatapos na an harong nin Israel maikaralat na, dapat man sindang pagkasararoon na tiponon giraray; o, karahayan, pagkatapos na ang mga Hentil nakamtan na an kabilugan nin Ebanghelyo, an mga natural na mga sanga kan kahoy na olibo, o an mga tada sa harong nin Israel, dapat na maisugpon, o magkaabot naman sa kaaraman manungod sa tunay na Mesiyas, an saindang Kagurangnan asin saindang Paratubos.\n15 Asin pagkatapos s arog kaining manera nin lenguwahe an sakuyang ama nagpropesiya asin nagsabi sa sakuyang mga tugang, asin man kadakul-dakul na mga bagay pa na dae ko man naisurat sa librong ini; ta sakuya nang naisurat an kadaklan kaini, na sa pagmawot ko na may kapakinabangan, sa saro ko pang libro.\n16 Asin an gabos na ining mga bagay, na sakuya nang naitaram, nangyari habang an sakuyang ama naka-estar pa sa sarong tolda, sa bukid nin Lemuel.\n17 Asin nangyari na pagkatapos na ako, si Nephi, na iyo an nakadangog sa gabos na tataramon kan sakuyang ama, manungod sa mga bagay na saiyang nahiling sa sarong bisyon, asin man mga bagay na saiyang naitaram sa kapangyarihan nin Espiritu Santo, na an kapangyarihan na ini saiyang nakamtan sa paagi nin pagtubod sa Aki nin Diyos --- asin na an Aki nin Diyos iyo mismo an Mesiyas na dapat na mag-abot --- Ako, si Nephi, nagmamawot man na ako makahiling, asin makadangog, asin makaaram sa mga bagay na ini, sa paagi nin kapangyarihan nin Espiritu Santo, na iyo an regalo nin Diyos sa gabos na naghingoha sa paghanap saiya, arog sa mga lumang panahon hanggan sa panahon na siya mismo makapahiling sa mga aki nin tawo.\n18 Ta siya iyo man giraray maski kaidto, ngonian, asin sa daeng kasagkuran; asin an dalan andam na para sa gabos na katawohan gikan pa sa kapinunan nin kinaban, alagad kun mangyari na sinda magsosolsol asin magdulok sa saiya.\n19 Ta siya na naghihingoha sa paghahanap makakasumpong; asin an mga misteryo nin Diyos mabubuksan sa atubangan ninda, sa kapangyarihan nin Espiritu Santo, arog sa mga panahon na ini na arog sa mga lumang panahon, asin arog sa mga lumang panahon na arog sa mga panahon na maabot; kun kaya, an kadunungan nin Kagurangnan iyo an sarong daeng kasagkuran na pag-ikot.\n20 Kaya giromdoma, o tawo, na an gabos mong mga kagibohan dadarahon mo sa panahon nin paghuhukom.\n21 Kun kaya, na kun ginusto mo na magibo nin kabalisngagan sa mga aldaw nin saimong pagsubok, asin na ikaw nahiling na maation sa atubangan sa tukawan nin paghukom nin Diyos; asin mayong maation na bagay na makakaibahan an Diyos; kun kaya, ika papahaleon sa atubangan niya sagkud pa man.\n22 Asin an Espiritu Santo nagtao sakuya nin autoridad na dapat kong sabihon an mga bagay na ini, asin dae ko nanggad pwedeng ibalewala.\n# posted by Unknown @ 4/09/2004 03:34:00 PM\n1 NEPHI TSAPTER 7\nAn mga aki ni Lehi nagbalik sa Jerusalem asin pinag-imbitaran si Ishmael asin an saiyang kagharongan na mag-iba na sa sainda sa paglalakaw --- si Laman asin an iba pa nagrerebelde --- si Nephi nagpapagirumdom sa saiyang mga tugang na magka-igwa nin pagtubod sa Kagurangnan --- Ginapos siya nin lubid asin pinagplanuhan na gadanon --- Siya nakaligtas sa paagi nin kapangyarihan nin pagtubod --- Naghagad tawad an saiyang mga tugang --- si Lehi asin an saiyang pag-iriba Nagdulot nin sakripisyo asin sinunog na mga dulot.\nAsin ngonian gigibohon ko tanganing makaaram, na pagkatapos kan sakuyang ama, si Lehi, na magtapos na kan saiyang Pagpropesiya manungod sa saiyang mga banhi, nangyari na an Kagurangnan naki-olay giraray saiya, na nagsasabi na bakong marhay para sa saiya, si Lehi, na an saiya sanang pamilya an magduman sa kaparangan; kundi an saiyang mga kaakian magdarara nin mga babaeng daraga para aragumon, na tanganing magka-igwa nin mga banhing padarakulaon para sa Kagurangnan sa daga nin pangako.\n2 Asin nangyari na an Kagurangnan nagsugo saiya na ako, si Nephi, asin an mga tugang ko, na dapat na bumalik giraray sa daga nin Jerusalem, asin darahon si Ishmael asin an saiyang pamilya paduman sa kaparangan.\n3 Asin nangyari na ako, si Nephi, ginibo giraray, na kairiba an sakong mga tugang, na mapaduman sa kaparangan pasiring sa Jerusalem.\n4 Asin nangyari na nagduman kami sa harong ni Ishmael, asin nakakua kami nin karahayan sa paghiling ni Ishmael, na tanganing samuya siyang maka-olay sa tataramon nin Kagurangnan.\n5 Asin nangyari na an Kagurangnan ginibong mahuyo an puso ni Ishmael, asin man an saiyang mga kasaro sa harong, na tanganing sinda nag-iriba sa samuyang paglakaw pasiring sa kaparangan sa tolda kan sakuyang ama.\n6 Asin nangyari na habang kami naglalakaw sa kaparangan, uya, si Laman asin Lemuel, asin duwa sa mga aking babae ni Ishmael, asin duwa sa mga aking lalaki ni Ishmael asin an saindang mga pamilya, nagrebelde kontra sa samuya; iyo, laban samuya; iyo laban sakuya, si Nephi, asin Sam, asin an saindang ama, si Ishmael, asin an saiyang agom na babae, asin an tulo pa nyang ibang aking babae.\n7 Asin nangyari na sa nasabing pagrebelde, sinda nagmawot na bumalik duman sa daga nin Jerusalem.\n8 Asin ngonian, ako, si Nephi, na nagin mamundo sa dahilan kan katagasan kan saindang mga puso, kaya ako nagtaram sainda, na nagsasabi, iyo, maski kina Laman asin Lemuel: Uya kamo an mga matua kong tugang, asin pano ta kamo nagin matatagas an saindong mga puso, asin mga buta sa saindong isip, na kamo igwa nin kaipuhan na ako, an nguhod nindong tugang, dapat na makitusay saindo, iyo, asin maghimo nin sarong Halimbawa para saindo?\n9 Paano nangyari na kamo dae nagdadangog sa mga tataramon nin Kagurangnan?\n10 Paano nangyari na kamo makalingaw na kamo mismo nakahiling nin sarong anghel nin Kagurangnan?\n11 Iyo, paano nangyari na kamo makalingaw kun anong mga darakulang bagay an ginibo nin Kagurangnan para satuya, sa pigligtas satuya sa mga kamot ni Laban, asin man na kita an nakakua sa mga rekord?\n12 Iyo, asin paano nangyari na kamo makalingaw na an Kagurangnan kayang magibo an gabos na mga bagay na sunod sa saiyang kamawotan, para sa mga aki nin tawo, kun tunay na ginagamit ninda an saindang pagtubod sa saiya? Kun kaya, dapat na kita magin totoo sa saiya.\n13 Asin kun mangyari na kita magin totoo sa saiya, makakamtan nyato an daga nin pangako; asin ikaw makakaaram sa maabot na mga panahon na an tataramon nin Kagurangnan magin totoo manungod sa pagrunot kan Jerusalem; para sa gabos na mga bagay na an Kagurangnan nagtaram manungod sa pagrunot kan Jerusalem dapat na mangyayari.\n14 Ta uya, an Espiritu nin Kagurangnan sa dae mahaloy na panahon mapundo sa pag-iba sa sainda; ta uya, saindang pinagbalewala an mga propeta, asin si Jeremiah saindang pinakulong sa presohan. Asin saindang pinagmawot na kuahon an buhay kan sakuyang ama, na tanganing saindang pinahale siya sa luwas nin daga.\n15 Ngonian hilnga, ako nagtataram sa saindo na kun kamo makabalik giraray sa Jerusalem kaiba kamo nindang mapapara. Asin ngonian, kun kamo may pagpipilian, magduman kamo, asin giromdoma an sakong mga tataramon na sakuyang pinagsasabi saindo, na kun kamo magduman kamo man mapapara; ta ako pinagpupugulan kan Espiritu nin Kagurangnan na saindo ako magtataram.\n16 Asin nangyaring naglipas na kan ako, si Nephi, nakapagtaram na kan mga tataramon na ini sa sakuyang mga tugang, nagka-aranggot sinda sa sakuya. Asin nangyari na pinakulgan ninda ako kan saindang mga kamot, ta hilnga, grabe an saindang pagka-anggot, asin sainda akong ginapos nin lubid, ta gusto ninda akong gadanon, na pwedeng iwalat ninda ako sa kaparangan tanganing kakakanon nin mga layas na mga hayop.\n17 Pero nangyari na ako nagpangadye sa Kagurangnan, na nagsasabi: O Kagurangnan, sa sakuyang pagtubod na yaon sa saimo, iligtas mo po ako sa mga kamot kan sakuyang mga tugang; iyo, asin tawi man ako nin kusog na sakuyang magkapurutol ining pagkagapos sakuya.\n18 Asin nangyari naglipas na kan ako makapagtaram kan mga tataramong ini, uya, an mga gapos nagkaharale sa sakuyang mga kamot asin mga bitis, asin ako nagtindog sa atubangan kan sakuyang mga tugang, asin ako nagtaram giraray sa sainda.\n19 Asin nangyari na sinda nagka-aranggot giraray sa sakuya, asin gusto na naman akong pakulgan kan saindang mga kamot; pero uya, saro sa mga aking babae ni Ishmael, iyo, asin an saiyang ina, asin saro sa mga aking lalaki ni Ishmael, nakimaherak sa sakuyang mga tugang, na kun kaya nakapagpalumoy sa saindang mga puso; asin sinda nag-untok sa paghingoha na ako ninda gadanon.\n20 Asin nangyaring naglipas na sinda napano nin kamundoan, dahilan kan saindang maraot na gibo, na kun kaya sinda nagduruko sa sakuyang atubangan, asin naki-olay sakuya na sinda sakong patawadon kan bagay na saindang ginibo laban sakuya.\n21 Asin nangyaring naglipas na ako prangkahan na pinatawad sinda gabos kan mga ginibo ninda sakuya, asin sakuya sindang pinagirumdom na sinda magpangadye sa Kagurangnan saindang Diyos para sa saindang kapatawadan. Asin nangyari na sainda ining ginibo. Asin pagkatapos na sinda nakapagpangadye na sa Kagurangnan kami giraray nagpadagos sa samuyang paglakaw pasiring sa tolda kan samuyang ama.\n22 Asin nangyaring naglipas na kami nagbaba palaog sa tolda kan samuyang ama. Asin pagkatapos na ako asin an sakuyang mga tugang asin an gabos na kagharong ni Ishmael nagduman sa tolda kan sakong ama, sinda nagpasalamat sa Kagurangnan nindang Diyos; asin sinda Nagdulot nin sakripisyo asin nagsunog nin mga dulot para sa saiya.\n# posted by Unknown @ 4/06/2004 01:29:00 PM


An pagpa-utang negosyo kan banko ta an kwartang pigdedeposito kan ordinaryong tao pigpapa-utang ninda sa iba na may interes o tubo. Kun mayong para-utang mayong negosyo, mayong delihensya an mga banko.\nNagigiromduman ko pati an saro kong kabisto sa Rinconada na narimatai si saiyang daga ta pina-utang siya kan duwa niyang amigo na manager nin banko na magtugduk nin sarong hotel. An kuartang pigpatugduk inutang sa banko. Huli ta mayo man nin marhay na negosyo duman, maluya pa kaidto an turismo, dai siya nakabayad sa tamang panahon kaya narimati an saiyang lote pati si hotel na saiyang ipinatugduk. Ngonyan nag-eestar na sya sa Naga ta mayo na siyang estaran duman.


Minatubod Ako Sa Diklom: BOOK REVIEW TULOS\nSANTIGWAR: AN PARASURAT BILANG\nPARABASA KAN SIGNOS NIN PANAHON\nH. Francisco V. Peñones Jr.\nSa Santigwar, an ika-duwang koleksyon nin mga rawit-dawit asin tula kan taga-Irigang parasurat na si Kristian S. Cordero, pinadagos niya an risang sulog kan nagkukusog na literaturang Bikol, an pagkutkot sa naka-agi, sa mga agi-agi, kasaysayan, suanoy na pagtubod asin gawi-gawi kan rona, bilang pasunadan kan pagsurat. Padumanan ining mahihiling sa sakuyang “Opon sa Ibalon: Pagcahale kan Mascara” kan dekada-70; magin sa Cantada ni Daragang Magayon ni Merlinda Bobis kan dekada-80. Tulos-tulos na masasalom an direksyon na ini sa titulo mismo kan saiyang koleksyon. An santigwar sarong lumang paagi nin mga parabulong sa Bikol sa pagbasa kan namamatean na hilang kan pasyente. Kabaing ini kan diagnosis kan mga propesyonal na doktor. Sa mga baryo kayang dai pa inaabot nin serbisyo medical kan gobyerno o kaya nin tinampo, an lokal na parabulong iyong dalaganan kan mga tawo, magpoon sa lapo abot sa mga naibanan o na-engkanto. An huring gibong ini kan parabulong, an ispiritwal na lado, iyong nagin metaforia o nagluluwas asin boot ipahiling ni Cordero bilang bagong papel o funccion kan parasurat sa satong panahon. Huling an parasantigwar dai lang nagbabasa kan signos, nagpapatanid asin nangangapodan pa siya manongod kaini. “Santigwaron niyato an banwaan/Kumu’a nin dakulang daso/gamiton an kalayo kan bulkan/na minapaisog kan satuyang mga kalag,” an agda niya sa Pagsasantigwar kan Banwaan, na minaaniningal man kan pangapodan sa sakuyang Handiong sa Atubangan ni Rabot: “Kaya santigwaron ta an nakaiba/sa satong iribahan, angongolood/sa salog kan satong minamawot/kaulayan an baliana, magtinagba/bulongon an busong kan satong banwa.”\nSa librong ini, an parasantigwar dungan na nagtataong pangaran sa helang asin karatan kan banwaan asin nagtataong pag-asa asin bagong direksyon o padumanan para sa mga namamanwaan. Gamit an mga karakter asin lumang gawi sa suanoy na mito kan Bikol, binasa asin pinangaranan ni Cordero an mga kahilangan kan rehiyon. An bakunawa, aswang asin an yawa, nagin leitmotif asin metaforia kan mga problema asin nagpapasakit sa mga tawo. An pagratak sa kapalibutan na “kun titiponon/sana an kusog kan sulog, kayang palaadon/an pirang bombilya para sa rinibong gadan na pagbibilaran.”(Dalihig kan Tubig). An giyerang ideolohikal, an ironiya kan komunikasyon sa texting asin an comodificacion kan lawas, mga kontemporaryong isyu na pinagsaralak sa Pulang Signos: “Mga pulang burak na haloy nang luyos/asin biglang tuminambo para sa mga paslong kuraragbaw.” An militarisasyon (Pangiturogan), labor export asin dahas laban sa unionismo (sa Disyembre asin sa Mga Alibangbang sa Azucarera); magin man an mga politiko (sa Pagkamundag ni Bakunawa asin sa Pagkatapos Halunon ni Bakunawa an Bulang kun sain: “…hinahapihap nin sarong politiko/an saiyang dakulaon na tulak/mantang nakatukaw sa kulimpiyo/asin naghahayop-hayop nin tabako/pigdadangog sa diklom an hukrakong/kan natuturog na banwa.”\nLugak an sulog kan mga tataramon asin imahen ni Cordero sa Santigwar kun ikukumpara sa naenot niyang Mga Tulang Tulala. Digdi, an darusdos kan mga linya dagos-dagos, daing preno haros; kaya dai maiibitaran na may nawawara o naisasakripisyong puede kutang masasabing kagayonan. May mga instancia ngani na garo haros lataw an istorya asin natatahuban an rawit-dawit. Garo si ikos sa pambukas na Banggi, kun sain siguro an tanog na sato sanang madadangog iyo an maluway na lagatob kan naligis na hayop. Kun makasalingoy o matanyog man kita, depende na siguro sa pagkadangog ta o si pagkahiling ta kan kilyab kan saiyang mata bago siya marumsa kan rueda.\nAlagad, maliwanag na huli ini sa paggamit ni Cordero kan istilong naratibo sa saiyang pagrarawit-dawit. Istelo ining nag-oosip, na iyo man ngani an ugat kan rawit-dawit sa depinisyon kaini ni Lisboa, magin man si Mintz. An istelong ini nagtatao nin tono sa saiyang mga gibo nin garo sana sa ordinaryong pag-oolay kun sain an mga tataramon libreng minaluwas, daing gayong nababagatan nin ano man na ulang, arog sa tradisyon kan osipon na naglalataw sa koleksyon na ini asin nagtutukdo man kan sarong posibilidad na direksyon kan literaturang Bikol, partikular sa rawit-dawit.\nAn santigwar, bilang ritwal asin koleksyon nin mga rawit-dawit, mahihilingan nin pagigin mestiso o hybrid kaini. An mga simbolismo asin pangadyion sa santigwar, bilang ritwal, na katubuan Latin o Kastila kasalak kan mga suanoy na pagtubod, halimbawa, sa tawong lipod. An epekto iyo na mahihiling ta an gatak sa dakulang naratibo kan Kristianismo, an pagkakaigwa kan inaapod na split-level Christianity kan mga Filipino. An mga rawit-dawit sa Santigwar, mahihilingan man kan hybridity o pagigin mestisong ini, orog na sa lengwahe kun sain nagkakasaralak man an mga tataramon na Kastila (agua bendita), Tagalog (marahil), Albay Bikol (buda), magin Rinconada (lilinti) sa kadaklan na pigkokonsodirar na Naga Bikol; na huli ngani kaiyan; nalalaag sa kahapotan o pagrikisa an posisyon o dominasyon kan inaapod na standard Bikol. Digdi, an dominasyon na ini bako nang totoo, saro na ining mito asin an dominanteng diskurso asin lengwahe, magin man an mga rawit-dawit sa Santigwar, naulakitan na kan hybridity o pagigin mestisong ini; na saro sanang indikasyon man kan satong kasaysayan asin inagihan bilang mga dating sinakop na banwaan o post-colonial. Sa pagbukas sa arog kaining panan-aw asin pag-oorolay, may pinangaranan asin natukdo an Santigwar sa satong pagrarawit-dawit, magin alternatibong diskurso; asin ini iyo an posibilidad na paglungkas kan sakal sa satong liog kan kolonyalismo, halimbawa sa depinisyon sa kun ano (man) an satong sadiring rawit-dawit.\nAfuera digdi, an Santigwar sarong bagong dugang sa nagtatalubo nang literature sa Bikol huli man sa personal asin magian kaining pagsasalaysay, arog sa Kansyon kan mga Doot, Yaon an Kagadanan, Sa Sakuyang Imbalsamador, Puso, Sa Pantalan, Bulan, Tubig, Pisog nin Pagkamoot asin Quince Martires; magin man sa mga piyesa sa Filipino kun sain ipinahiling ni Cordero an pagigin niyang matarom na propeta asin parasantigwar, na nagbabasa, nagririsa asin nagtataong tingog sa mga kakundian, kakulangan, kakulgan, magin kagayonan kan saiyang kinugos na pagtubod asin ginikanan na banwaan.\nSi Frank Peñones saro sa primero klaseng parasurat sa Bikol. Nag-ako nin manlain-lain na onra an saiyang mga obra asin ginawadan na siya kan lokal na gobyerno kan Iriga nin Sumagang Awards for Arts and Literature. An saiyang kolum sa Bikol Reporter nagkamit na sa magkapirang beses kan St. Peter Baptist Catholic Mass Media Awards.\nPosted by Kristian Cordero at 2:49 PM


Babalikan kan mga opisyales de barangay kan Ciudad nin Naga an saindang residentes na nagbotong ‘‘undecided asin No’’ sa survey nganing enganyaron na magpatudok giraray nin bakuna contra sa coronavirus disease (Covid-19).\nSi Liga ng mga Barangay President asin ex-officio member sa Sangguniang Panlungsod Antonio Beltran nagsabi na ini an saindang pinagkasundoan sa ginibong urulay kan Liga mantang nasa cincuenta (50) por ciento sana sa resulta kan survey nagpapabor magpatudok bakuna laban sa virus.\nAn Barangay Health Workers (BHWs) sa viente siete barangay kan ciudad iyo an natukahan na maglibot sa mga residentes nganing magkunducir nin survey alagad sa pinakahuring datus sa report kan BHWs nag-aabot sana sa cincuenta por ciento an andam na magpatudok.\nSi enot na survey sa cada harong sa mga barangay nag-abot sana sa 30 por ciento alagad huli kan paglangkaw kan caso sa virus sagcod na sarong bulan nang yaon sa lindong an ciudad sa modified enhanced community quarantine (MECQ) naglangkaw an nagpapabor magpa-bakuna, sabi pa ni Beltran.\nAlagad an Liga dai pa kuntento kan 50 por ciento nagkasurondo na magtabang na an opisyales de barangay nganing makumbensir an mga residente na magpabakuna.\nDinagdag pa ni Beltran na kaibanan na ninda iyo an mga Sangguniang Kabataan sa 27 barangay kan ciudad sa paagi kan pagbukas sa barangay hall nin facilidad nganing dai na magpalista sa online registration sa vaccination program kan City Hall para ma-enganyar an mga jovenes maging iba pang sektor na digdi na magrehistro kun mayo sindang sadiring internet connectivity.\nPig-aandaman kan City Hall an pag-abot ngunian na bulan kan suplay kan DistriPhil, awtorisadong distributor kan COVAXIN nganing iyo an ibakuna sa residentes kan ciudad.\nSinabi pa ni Beltran na 50 mil na doses na order na alagad igwa pang-pigpareserba an ciudad nin dugang na 100 mil na doses kan COVAXIN.\nAn efficacy kan vaccines na gibo sa Bharat India pigpahayag na maabot sa 89 por ciento na dai man nagrarayo sa Astra-Zeneca.\nSi enot na pig-order na Astra-Zeneca dai nang asegurasyon sa tahaw kan global demand sagcod na nagdesisyon an Sangguniang Panlungsod asin Alcalde Nelson Legacion na maghanap nin ibang supplier. (dpa)


An lenguaheng Pilipino bakong Tagalog/an Tagalog bakong Pilipino\nKun igwa nin labing 7mil na isla an Pilipinas o an Philippine archipelago, ginatos man o tibaad sobra sa sarong ribo an mga tataramon (dialects) an 110 milyones na mga Pilipino.\nKaya pano magka-irintindihan an milyones na Pilipino sa laog asin sa luwas kan nasyon kun arog kaiyan kadakul an satong tataramon.\nAn ibang Pilipino imbis na magtaram nin Tagalog o Filipino minataram nalang nin lingwaheng English arog kan mga Cebuano.\nKan mag-abot an mga Kastila mga poco mas uminos 500 na taon na an nakaka-agui, mayo pang Pilipinas kadto, an iba mga pagano, may mga Agta, may mga Aetas, may mga Muslim, asin an sabi sa estorya may mga Intsik nang nag-nenegosyo sa parteng Manila, Kabisayaan asin Mindanao.\nAn mga Ilokano, Ilokano na an taramon, an mga taga-Pampanga, Kapampangan, an mga taga-Pangasinan Pangalato, Tagalog sa parteng Manila asin kataraid na lugar arog kan Batangas, Cavite, Tayabas, Morong asin Laguna, Bikol man sa Naga asin mayoriya kan Kabikolan, Bisaya o Cebuano o Waray o Ilongo, sa Kabisayaan asin dikit na parte kan Mindanao.\nAn mga Muslim may sadiri man na tataramon. Maski naideklara na kan Espanya poon Batanes sagkod Zamboanga na igwa nang nasyon Pilipinas, mayo pa nin sarong lengwahe nasyonal o national language ta habo man kan mga Espanyol na burunyugon an mga natives o an pig-aapod nindang mga Indios. Tinituyo pa nganing dai magka-irintindihan asin mag-iriwal-iwal lugod an mga tao kaidto sa lambang rehiyon tanganing madaling kontrolon.\nSi may mga mahiwas na daga asin may kaya iyo an nakapag-adal sa mga kolehiyo asin universidad sa Manila arog kan Universidad de Santo Tomas asin Letran asin sagkod sa Europa. Alagad si mga illustrados kadto nagtataram Espanyol pero dai naggagamit kan lengwahe kan mga pobre.\nMaski ngani mayo na si mga Kastila asin naribayan na kan mga Amerikanong conquestadores pero an mga Pilipino dai man giraray burugkos asin mayo pang kumon na tataramon.\nNagka-igwa lang kitang lengwahe nasyonal kan adaptaron ni Presidente Manuel L. Quezon sa lindong kan saiyang Commonwealth Government an Pilipino bilang national language.\nAn Pilipino o an lengwaheng Pilipino bakong Tagalog ta iba man an Tagalog sa Bulacan, sa Tarlac, sa Nueva Ecija, iba man sa Cavite, iba man sa Batangas, iba man sa Quezon, iba man an Tagalog sa Manila pati an tono man iba-iba man pero iyan gabos pig-aapod na Tagalog.\nIba man an Tagalog kun nakasurat sa diyaryo, o pigbabareta sa radio asin telebisyon, iba man an pigtataram kan mga politiko sa ibabaw kan entablado.\nAn muyang sabihon kan Pilipino ni Presidente Quezon iyo an gabos na lengwahe asin dialects sa enterong nasyon, poon Bisaya asin Mindanao, magsoro-subli-an lang nin mga termino maguin sa Cebuano, Ilongo, Ilokano, Kapampangan, Ilokano o Bikol.\nPero an mayoriya man guiraray kan tataramon na Pilipino hali sa Tagalog huli ta an centro kan gobyerno nasyonal yaon sa Manila na napapalibutan nin mga provincia kan Katagalogan.\nKun kaya an Pilipino bako man Tagalog pero nagsusubli sa ibang lengwahe arog kan “manoy” asin “manay” sa Bikol, asin “pesteng yawa” sa Bisaya, an Bikol bako an pig-aapod na Standard Bikol kundi pati an mga termino asin tono sa Rinconada, sa Partido, sa 3rd District kan Albay, sa Tabaco, sa Bikol-speaking Sorsogon, sa belot na tataramon kan Catanduanes asin pati sa Cebuano kan mga taga-Masbate. An pigtataram kan gabos na Bikolano ano man na provincia o ano man na kultura dapat ikonsidirar na Bikolano.\nSa pagcelebrar niyato kan Buwan ng Wikang Pambansa ngonyan na Agosto ( Agosto 19 an kaaldawan), dapat giromdomon niyato na bako lang ngonyan na bulan kita matararam nin Pilipino o Bikolano o arin man sa tataramon sa nasyon kundi dapat aro-aldaw.\nTa kun kita maontok pagtaram kan sadering tataramon, maasenso an ibang lengwahe asin malakop sa enterong kinaban asin sasaluhon kan masunod na henerasyon pero an saderi ta malilingawan, mapapara asin magagadan, mawawara an satong pagka-Pilipino, herak man kan masunod na henerasyon.\nSa mga eskwelahan magpoon elementarya sagkod kolehiyo bako lang gamiton kundi padangaton an Pilipino asin an lambang mother tongue bilang pagpadangat niyato sa satuyang nasyon.\nMayo nin masasabing pinakatamang gamit kan Pilipino o arin man na tataramon arog kan Bikol kundi an pinaka-importante ginagamit ini aro-aldaw, isinusurat, ipinag-oorgolyo asin pinapadangat maski na toom ta na an ibang lengwahe arog kan English, Aleman, Espanyol, Frances, asin maski pa Mandarin, Fokien o Inintsik o kinalingking.\nSa totoo lang mayo man talagang pinaka-eksperto sa tataramon na Bikolnon ta ini may mga pagbabago poon pa kan pag-abot ni Magellan sagkod ngonyan.\nAn sakuya lang na rekomendasyon magdangog sa aviso ni Joe Obias, ni Rufo Tuy, ni Vic Nierva o ni Ernesto Taguilid.\nBako lang ngonyan na Agosto kita magtaram nin sadering tataramon kundi poon Enero sagkod Disyembre sa laog nin 365 na aldaw.\nDiyan masasabi na kita pobre o mayaman, may inadalan o mayo, na kita tunay na Pilipino asin nakatadom an satuyang gamot sa kairaroman kan dagang Pilipinas.\nKan ako sadit pa, an bulan na Agusto panahon nin tingating ta dai pa na aranihan. Medyo hard life o tios-tios pa an mga Pilipino lalo na an mga parauma. Nagigiromdoman ko an Agusto iyo man an pig-aapod na Arbor month o an panahon nin pagtaranoman nin kahoy maski sa mga eskwelahan na embwelto pati mga eskwela sa elementarya.\nAlagad kadakol lugod kan kahoy kaidto maski sarong bulan sana an taranoman.\nNgonyan may El Verde na, may taon-taon pang tree-planting activity an KBP pero palnit man guiraray an kabukiran asin mayong kahoy na nakakapugol sa tubig uran tanganing dai magbaha sa kababan.\nAn sabi kan iba, an krisis na satong ina-aguihan asin an pandemyang nag-aagui sato tibaad an dahilan iyo an problema sa kapalibutan.\nSa padagos na pagdakul nin tao asin sa padagos na pagdakula kan satong konsumo garo nauubos na an rekursos kan tao asin kan kinaban sa kabukiran asin sa kadagatan.\nAn padagos na pagdakul nin tao asin pagdakula kan populasyon sa kinaban iyo an mayor na dahilan kaini. Ngonyan na bulan na Agusto komo bulan nin tingating, ano daw kun magtaga-horop-horop kita asin mag-atid-atid kan satong kamugtakan ta tibaad lamang an lambang saro sato makatabang pagresolvir kan problema.\nMagtipid kita bako lang sa paggastos kundi pati sa pagpadakol kan bilang kan tao ta magabat nang marhay an populasyon pati an problema na pinapasan kan mundo.


Manunungod an artikulong ini sa chairman dangan CEO kan Korporasyong Ayala. Para sa chairman emeritus kan Korporasyong Ayala, hilingon an Jaime Zobel de Ayala.\nChairman asin Chief Executive Officer kan Korporasyong Ayala\n(1959-03-06) Marso 6, 1959 (edad 61)\nJaime Zóbel de Ayala (ama)\nEskwelahan nin Ladycross\nEskwelahan nin Worth\nKolehiyo nin Harvard\nSi Jaime Augusto Zóbel de Ayala II, PLH (iminundag kan Marso 6, 1959), bistado man sa ngaran na Jaime Augusto Zóbel, sarong Pilipinong negosyante, gikan sa prominenteng pamilya nin Zóbel de Ayala. Sa ngunyan, nagseserbi siya bilang chairman dangan chief executive officer (CEO) kan Korporasyong Ayala. Suminunod siya ki ama niya na si Jaime Zóbel de Ayala, bilang presidente kan kompanya dangan CEO kan 1994 asin bilang chairman dangan CEO kan 2006.\nSa kadagdagan kan saiyang posisyon sa Korporasyong Ayala, si Zobel iyo an chairman kan Globe Telecom, Bank of the Philippine Islands, dangan an Integrated Microelectronics Inc. (IMI); bise chairman kan board of directors asin miyembro kan Executive Committee kan Ayala Land, Inc. (ALI); bise chairman kan Manila Water Co.; asin co-chairman dangan trustee kan Ayala Foundation, Inc.\nNagtukaw man siya sa mga board kan manlaen-laen internasyunal dangan lokal na negosyo asin mga organisasyong sosyo-sibiko.\nMiyembro, Mitsubishi Corporation International Advisory Committee\nMiyembro, Singapore Management University Board of Trustees\nMiyembro, Harvard Global Advisory Council\nMiyembro, J.P. Morgan International Council\nMiyembro, University of Tokyo Global Advisory Board\nMiyembro, Board of Trustees of Endeavor Philippines\nMiyembro, Harvard University Asia Center Advisory Committee\nKan mga nakalihis, kinaputan niya an mga minasuno na mga posisyon:\nAn mga pamidbid kaiba an World Economic Forum Global Leader for Tomorrow kan 1995; Emerging Markets CEO kan taon kan 1998 (sponsored by ING); Onrang Philippine TOYM (Ten Outstanding Young Men) kan 1999 asin Management Association of the Philippines Management Man of the Year Award kan 2006.\nPinaghugot gikan sa "https://bcl.wikipedia.org/w/index.php?title=Jaime_Augusto_Zobel_de_Ayala&oldid=186546"\nHuring pigliwat an pahinang ini kan 29 Desyembre 2019, alas 09:25.


An Museo kan Louvre (Pranses: Musée du Louvre) sa Paris, Pransya, sarong monumento historiko asin ini sarong museo nasyonal kan nasyon na ini. Namumugtak an museo sa Walang Pampang kan Seine na sakop kan enot na arrondissement (Enot na distrito administratibo). Haros 35,000 na mga obheto gikan pa periodong ika-6 na B.K. hanggan ika-19 na siglo A.D. an nakaeksibit. Ikinaag an museo kan taon 1793, nagookupar nin hiwas na 60,000 m² asin 9.26 milyon katawo an nagbisita igdi kan taon 2014. Linalaoman na pagtongtong kan taon 2025, mga 12 milyon na bisita na an magdadalaw igdi taon-taon. \nAn Mona Lisa an pinintura ni Leonardo Da Vinci, (ginuhit 1503-1509), na iyo an hanap-hanap kan mga turista sa Louvre\nAn museong ini nakakaag sa Palasyo nin Louvre (Palais du Louvre). Dati an palasyong ini sarong kota na pinatindog ni Felipe II. Mala ta igwa pang mga tada' kan kota na ini an naririsa. Pirang beses na pigpadakula an edipisyo. Kan taon 1674, si Louis XIV pinili na erokan an Palasyo nin Versailles asin an Louvre ginibong primeramente sarayan kan mga gamit kan hade. Kan Rebulosyon Pranses, ipinagboot na kan Asamblea Nasyonal na an Louvre tuyo nang sarong museo na kun saen itipon asin i-eksibit an mga pamanang yaman kan nasyon.\nSa museo kan Louvre nasasaray asin makikita an kwadro kan Mona Lisa, an Kodigo ni Hammurabi, Venus nin Milo, An Birhen asin an Aki Kasaro si Sta. Ana, an Pinakpakan na Kapangganahan kan Samothrace.\nAn Musee de Louvre may saray na 380,000 na mga obheto asin pinapadalan an 35,000 na mga obra nin arte sa walong departamento curatorial asin an 60,600 metro kwadradong (652,000 pye kwadrado) hiwas kaini itinalaga sa mga permanenteng kuleksyon. An museo pig'eeksibit mga iskultor, objets d'art, mga pinintura, mga drawing asin mga artifak arkeolohiko. Ini na daa an pinakadinadalaw na museo, mala ta mga 15,000 na bisita an aro'aldaw na'igdi, 65 porsyento kaini mga turistang dayo.\nKan taon 2012, hinaman an mga bagong galeriya para sana sa Arte Islamiko na may hiwas na 3,000 metro kwadrado sa bandang sur na kabtang kan museo Louvre. \nAn Palasyo Louvre asin an Pyramid (banggi)\nAn opisyal na websayt kan Louvre- http://www.louvre.fr/llv/commun/home.jsp?bmLocale=en\n↑ http://www.statista.com/statistics/247419/yearly-visitors-to-the-louvre-in-paris/ Kinua 5-1-16\n↑ https://news.artnet.com/art-world/louvre-expects-12-million-visitors-per-year-by-2025-69408 Kinua 5-1-15\n↑ https://web.archive.org/web/20080415081952/http://www.louvre.fr:80/llv/oeuvres/alaune.jsp?bmLocale=fr_FR Kinua 5-1-16\n↑ http://www.ft.com/cms/s/2/ad9c2ff2-f5bf-11e1-bf76-00144feabdc0.html#axzz26xYVPBmB Kinua 5-1-16\nKinua sa "https://bcl.wikipedia.org/w/index.php?title=Louvre&oldid=225841"\nLast edited on 13 Enero 2022, at 22:17\nHuring binago an pahinang ini kaitong 13 Enero 2022, alas 22:17.


MOSIAH TSAPTER 5\nAn mga banal magin mga akeng lalake asin mga akeng babae ni Cristo sa paagi nin pagtubod --- Sinda sa kahaluyan pag-aapudon sa pangaran ni Cristo --- Si Hadeng Benjamin otrong nagpagiromdom sainda na magin matatag asin dae matitinag sa marhay na mga gibo.\nAsin ngonian, ini nangyaring naglipas kan si hadeng Benjamin natapos nang magtaram sa saiyang mga katawohan, siya naghapot sa sainda, na may pagmamawot na maaraman gikan sa saiyang mga katawohan kun sinda nagtutubod sa mga tataramon na saiyang naitaram na sa sainda.\n2 Asin sinda gabos nagkururahaw na may sarong boses, na nagsasabi: Iyo, kami nagtutubod sa gabos na mga tataramon na saimong naitaram sa samuya; asin man, kami nakakaaram na may kaseguruhan asin katotoohan, nin huli sa Espiritu nin Kagurangnan na Makapangyayari, na iyo an nagdara nin dakulang pagbabago sa laog nyamo, o sa samuyang mga puso, na tanganing kami nawaraan na nin disposisyon na gumibo pa nin maraot, kundi gumibo na sana nin padagos na karahayan.\n3 Asin kami, sa samuyang mga sadire man, sa paagi kan daeng kasagkoran na pagkamarahay nin Diyos, asin sa mga paggibo kan saiyang Espiritu, nagkaigwa nin kadakul na mga pananaw sa mga bagay na paabuton pa sana; asin ini may kapakinabangan, na kami nakakapagpropesiya sa gabos na mga bagay.\n4 Asin ini nin huli sa pagtubod na yaon na samuya sa mga bagay na an samuyang hade naitaram samuya na iyo an nagdara samo kaining dakulang kaaraman, kun saen kami nahimong mag-ogma na may dakula na gayong kaogmahan.\n5 Asin kami nawili na maglaog sa sarong tipan sa samuyang Diyos na gumibo kan saiyang kagustuhan, asin magin masinunod-sunod sa saiyang mga kasugoan sa gabos na mga bagay na saiyang isusugo samuya, sa bilog na katadaan kan samuyang mga aldaw, na tanganing kami dae nanggad magdara para sa samuyang mga sadire nin sarong daeng-tapos na tormento, arog kan itinaram kan anghel, na tanganing kami dae nanggad mag-inom gikan sa kopa nin kaanggutan nin Diyos.\n6 Asin ngonian, iyo ini an mga tataramon na si hadeng Benjamin nagmawot na madangog sainda; asin kun kaya siya nagsabi sa sainda: Kao nakapagtaram nin mga tataramon na sakuyang pinagmawot; asin an tipan na saindong ginibo sarong matanos na tipan.\n7 Asin ngonian, nin huli sa tipan na saindong naggibo kamo aapudon na mga kaakian ni Cristo, an saiyang mga akeng lalake, asin saiyang mga akeng babae; nin huli ta hilnga, sa aldaw na ini siya may espirituwalidad na nagpili saindo; nin huli ta kamo nagsabi na an saindong mga puso nagbago sa paagi nin pagtubod kan saiyang pangaran; kun kaya, kamo inake sa saiya asin nagin mga ake nyang lalake asin mga ake niyang babae.\n8 Asin sa irarom kaining pamayo kamo hinimong mga libre, asin mayo nang ibang pamayo kun saen kamo mahimong mga libre. Mayo na nin ibang pangaran na itinao kun saen an kaligtasan mag-aabot; kun kaya, ako maggigibo na kamo dapat na magdadara kan pangaran ni Cristo, gabos kamo na naglaog sa tipan sa Diyos na tanganing kamo magin masinunod-sunod hanggan sa katapusan kan saindong mga buhay.\n9 Asin ini nangyaring naglipas na an siisay man na naggigibo kaini mananagboan sa tuong kamot nin Diyos, nin huli ta siya makakaaram nin pangaran kun saen siya pinapangapudan; nin huli ta siya pangangapudan sa paagi kan pangaran ni Cristo.\n10 Asin ngonian ini nangyaring naglipas, na an siisay man na dae nagdara para sa saiya kan pangaran ni Cristo kaipuhan na gayong apudon sa ibang ngaran; kun kaya, mananagboan nya an saiyang sadire na yaon sa walang kamot nin Diyos.\n11 Asin ako maghihimo na kamo dapat na makakagiromdom man, na iyo ini an pangaran na sakuyang itinaram na itatao sa saindo na dae nanggad puwedeng paraon, laen lang kun sa paagi nin paglapas; kun kaya, gibohon nin na dae makagibo nin kalapasan, na tanganing ining pangaran dae nanggad mapapara sa saindong mga puso.\n12 Ako nagsasabi sa saindo, ako maghihimo na kamo dapat makagiromdom na pirmeng an pangaran na ini nakasurat sa saindong mga puso, na tanganing dae kamo mananagboan na yaon sa walang kamot nin Diyos, pero na kamo makadangog asin makaaram kan boses kun saen kamo pinapangapudan, asin man, an pangaran na kun saen siya mag-aapud saindo.\n13 Nin huli ta paano dae maaaraman nin sarong tawo an amo na dae pa niya nasirbehan, asin na siya sarong estranghero pa saiya, asin ini harayo sa mga kaisipan asin intensiyon kan saiyang puso?\n14 Asin giraray, gibohon daw nin sarong tawo na manguhaan nin sarong asno na pagsasadire kan kataid niya, asin tagoon ini? Ako nagsasabi saindo, Dae; ni dae niya ngani pagtutugutan na ini makaibahan sa pagsasabsab kan saiyang mga alagang hayop, pero bubugawon niya paharayo, asin iapon paluwas. Ako nagsasabi saindo, na mski na ngani kaini na magin saro sa saindo kun kamo dae nakakaaram kan pangaran kun saen kamo pinapangapudan.\n15 Kun kaya, ako maghihimo na kamo magigin matatag asin dae mahihiro, pirmeng may kapanoan nin marhay na mga gibo, na si Cristo, an Kagurangnang Diyos na Mapangyayari, na iyo an magseselyo saindo saiya, na tanganing kamo madadara sa langit, na tanganing kamo magkaigwa nin daeng katapusan na kaligtasan asin daeng kasagkoran na buhay, sa paagi nin kadunungan, asin kapangyarihan, asin hustisya, asin pagkaherak niya na iyo an naglalang kan gabos na mga bagay, sa langit asin sa kinaban, na iyo an Diyos labaw sa gabos. Amen.\n# posted by Unknown @ 4/22/2005 03:38:00 PM


Babaeng pastor/parasermon? Ano an sinasabi kan Biblia manongod sa babaeng nagmiministeryo?\nNag eeksister an Dios? Isay si Hesu-Kristo?\nHapot: Babaeng pastor/parasermon? Ano an sinasabi kan Biblia manongod sa babaeng nagmiministeryo?\nSimbag: Mayo na sigurong mas mainit pang isyu na pinagdedebatehan ngunyan sa simbahan kesa sa isyo kan babaeng nagseserbe bilang pastor/parasermon. Importanteng marhay na hilingon ta an isyung ini bakong sa paagi kan lalaki laban sa babae. Igwang mga babae na nagtutubod na an mga babae dai dapat magserbe bilang pastor asin an Biblia nagkaag nin mga limitasyon sa ministeryo kan mga babae, asin igwa man nin mga lalaki na nagtutubod na pwede man na magserbe bilang mga parasermon an mga babae asin mayong limitasyon na ilinaag an Dios sa ministeryo kan mga babae. Bako ining isyu nin diskriminasyon. Ini isyu nin biblikal na enterpretasyon.\nAn tataramon nin Dios malinaw na nagpoproklamar, “An babae makanood logod na dai maggirong sa bilog na pagpasakop. Alagad dai ako minatogot na an babae magtokdo, ni magsakop sa lalaki, kundi na dai maggirong” (1 Timoteo 2:11-12). Sa simbahan, nagtao an Dios nin magkaibang trabaho sa lalaki asin sa babae. “Huli ta si Adan an enot na linalang, dangan si Eba; Asin si Adan dai nadayaan, kundi an babae huling nadayaan nahulog sa kalapasan (1 Timoteo 2:13-14). An Dios, sa paagi ni Apostol Pablo nagbawal sa mga babae na mag serbe sa paagi nin pagtukdo o sa pagkakaigwa nin espiritwal na awtoridad na mas halangkaw kesa sa lalaki. Pinagbawalan an mga babae na magserbe bilang mga pastor na kun sain mapahiling ni mas mataas na espiritwal na awtoridad kesa sa mga lalaki, kaibahan digdi an magsermon sa mga lalaki, an magtukdo sa mga lalaki sa publiko, asin an paggamit nin espiritwal na awtoridad sa mga lalaki.\nKadakol kan pagkontra sa prinsipyong ini manongod sa mga babaeng pastor asin mga paratukdo. Saro sa pinaka bistadong argumento iyo na si Apostol Pablo nagbawal sa mga babae na magtukdo huli ta kan enot na panahon an mga babae dai nakapagadal. Alagad, an 1 Timoteo 2:11-14 dai man nagbangit kan manongod sa kun ano an inadalan. Kun pinagadalan an kwalipikasyon sa ministeryo, kadaklan sa mga disipulos ni Kristo dai kwalipikado sa paglingkod.\nAn ikaduwang argumento iyo na an mga babae sanang taga Efeso an pinagbawalan ni Apostol Pablo na magtokdo sa mga lalaki (1 Timoteo isinurat para ki Timoteo, pastor kan Simbahan sa Efeso). An Efeso bistado huli kan templo ni Artemis, asin babae an mga nasa awtoridad sa paganong grupong ini – digdi naghali an saindang argumento na si Apostol Pablo nagtutukdo sana kontra sa mga grupo na pinapangenotan nin mga babae, asin an simbahan dapat na maiba. Pero kun hihilingon ta, an libro kan 1 Timoteo dai lamang nasambit si Artemis, asin dai man sinambit ni Apostol Pablo an mga gawi sa pagsamba kan mga parasunod ni Artemis bilang rason kan pagbawal niya sa 1 Timoteo 2:11-12.\nAn ikatolong pagkontra iyo na si Pablo nagtutukdo manongod sana sa mag agom, bakong manongod sa gabos na lalaki asin babae. An Griegong tataramon na ginamit para sa “babae” asin “lalaki” sa 1 Timoteo 2 pwedeng para sa mag agom alagad an boot sabihon kan tataramon na ini mas mahiwas pa kaiyan. Parehong Griegong tataramon an ginamit sa bersikulo 8-10. Agom sanang lalaki an mataas kan saiyang kamot sa pagpamibi na mayong kaangotan asin hinanakit sa kapwa (bersikulo 8)? Agom sanang babae an mabado nin marhay, magibo nin marhay, asin masamba sa Dios (bersikulo 9-10)? Dai lamang. An bersikulo 8-10 para sa gabos na lalaki asin babae, bako sanang sa mag agom. Mayo sa konteksto kan mga bersikulong ini an nagsasabi na an mensahe kan bersikulo 11-14 para sana sa mga mag agom.\nSaro pang pagkontra sa interpretasyon manongod sa mga baaeng nagpapastor igwa nin relasyon sa mga babae na nangenot asin nagin lider sa Biblia, arog ni Miriam, Deborah, asin si Huldah sa Lumang Tipan. Totoo na an mga babaeng ini pinili kan Dios para sa espesyal na pagserbe sa saiya asin sinda magayon na pangarogan pagabot sa pagtubod, kaisogan asin sa pangengenot. Alagad, an awtoridad kan mga babaeng ini sa Lumang Tipan mayong koneksyon sa isyu kan mga pastor sa simbahan. An Bagong Tipan nagpepresentar nin bagong sistema para sa mga pinili kan Dios – an simbahan, an hawak ni Kristo – asin an sistemang iyan igwa nin istraktura na para sana sa simbahan, bakong para sa nasyon kan Israel o para sa ibang nasyon sa Lumang Tipan.\nParehong argumento an nahaman gamit si Priscilla asin si Phoebe sa Bagong Tipan. Sa Mga Gibo 18, si Priscilla asin si Aquila iprenesentar na mga maimbod na nagseserbe ki Kristo. Enot na nasambitan an pangaran ni Priscillia, nagpapahiling na mas prominente siya kesa sa saiyang agom pag abot sa ministeryo. Ano si Priscilla asin an saiyang agom nagtukdo kan Ebanghelyo ni Kristo ki Apollos? Iyo, sa saindang dalan pauli “kinua siya ninda, asin sinaysayan nin orog karahay kan dalan nin Dios” (Mga Gibo 18:26). Ano an Biblia nagsabi na si Priscilla nag pastor sa sarong simbahan o kaya nagtukdo sa publiko, o nagin tagapangenot espiritwal kan katiripunan nin mga Kristyano? Dai. Si Priscilla dai nagin pastor o tagapangenot sa simbahan asin dai niya kinokontra an sinasabi sa 1 Timoteo 2:11-14.\nSa Roma 16:1, inapod si Phoebe na “diakonesa” (o “katabang”) sa simbahan alagad mayong sinabi sa Biblia na nagserbe siya bilang pastor o paratukdo sa simbahan.\nAn istraktura kan 1 Timoteo 2:11-14 iyo an rason tano ta an mga babae dai pwedeng magin pastor. An sinabi ni Apostol Pablo sa bersikulo 11-12 masimbag kan satuyang kahapotan na “tano ta dai pwedeng magtukdo asin magkaigwa nin awtoridad an babae kesa sa mga lalaki? Huli ta “si Adan an enot na linalang, dangan si Eba; asin si Adan dai nadayaan, kundi an babae huling nadayaan naholog sa kalapasan” (bersikulo 13-14). Linalang na enot kan Dios si Adan asin sunod si Eba tanganing magin “katabang” ni Adan. An pagkasunod-sunod kan paglalang igwa nin pan gabusan na aplikasyon sa pamilya (Efeso 5:22-33) asin sa simbahan.\nAn katotoohan na si Eba nadaya itinao sa 1 Timoteo 2:14 bilang rason sa mga babae na dai magserbe bilang pastor o magkaigwa nin awtoridad na mas halangkaw kesa sa mga lalaki. Dai ini nangangahulugan na an mga babae maluluya asin mas madaling madaya kesa sa mga lalaki. Kun an babae mas madaling madaya, tano ta tinugutan ninda an mga ini na magtukdo sa mga kaakian (na madaling hambugan) asin sa kapwa ninda babae (na kun iisipon mas madaling patubudon)? An teksto nagsasabi sana na an mga babae dai pwedeng magtukdo sa mga lalaki o magkaigwa nin mas halangkaw na awtoridad kesa sa mga lalaki ta si Eba iyo an nadaya. Pinili kan Dios na itao sa mga lalaki an awtoridad na magtukdo sa simbahan.\nDakol na babae an igwa nin regalo sa pagigin mainamigo, pagkamaheherakon, asin sa pagtabang. Kadaklan sa mga lokal na ministeryo kan simbahan naka depende sa mga kababaehan. An mga babae sa simbahan dai pinagbawalan na mamibi sa publikong lugar (1 Corinto 11:15), sa mga pagtukdo sana nin espiritwal na bagay sa mga lalaki sinda pinagbawalan. An Biblia dai nagbawal sa mga babae na mag gamit kan regalo kan Espiritu Santo (1 Corinto 12). An mga babae, pareho kan mga lalaki, inapod tanganing mag ministeryo sa iba, ipahiling an bunga kan Espiritu Santo (Galacia 5:22-23), asin ipangadal an Ebanghelyo sa mga nawawara (Mateo 28:18-20; Mga Gibo 1:8; 1 Peter 3:15).\nItinao sana kan Dios sa mga lalaki an awtoridad na magserbe bilang mga espiritwal na paratukdo sa simbahan, ini bakong huli ta mas matibay an mga lalaki o mas maluya an mga babae. Kundi ta iyo ini an gusto kan Dios na mangyari sa saiyang simbahan. An mga lalaki dapat mag tao nin marhay na halimbawa manongod sa pangengenot espiritwal – sa saindang pamumuhay asin sa saindang mga tataramon. Alagad an mga babae tinutugutan na magtukdo sa saindang mga kapwa babae (Tito 2:3-5). Tinutugan man an mga babae na magtukdo sa mga kaakian. Pinagbawalan sana an mga babae na magtukdo o magkaigwa nin mas halangkaw na awtoridad kesa sa mga lalaki sa simbahan. An mga babae dai pwedeng magserbe bilang pastor. Dai ini nangangahulugan na an mga babae bakong importante, kundi tinatawan sinda nin mas diretso asin nakaoyon na trabaho sa plano kan Dios.\nBalik sa Bicol home page\nIgwang Buhay Na Daeng Kasagkudan?\nNag eeksister an Dios?\nAno an plano kan kaligtasan?\nIsay si Hesu-Kristo?


Home / Bicol / Bicol News / Camarines Sur / News / 3 parakabod bulawan arestado sa Paracale\n3 parakabod bulawan arestado sa Paracale\nBicol Standard Newspaper Friday, June 15, 2018 Bicol, Bicol News, Camarines Sur, News\nDAET, CNorte (Bicol Standard) Tulong parakabod nin bulawan an inarestar kan pinag sararong tawohan kan 2nd Camarines Norte Provincial Mobile Force Company asin Paracale Municipal Police Station sa saindang operasyon kan Hunyo 14, 2018 sa Purok 1, Brgy. Tugos, Paracale, Camarines Norte.\nAn mga dinakop kan mga awtoridad na sinahotan na imbuelto sa illegal na pagkabod nin bulawan iyo sinda Randy Balon y Castillo, 28 anyos, soltero; Reymong Rodriguez y Buela, 26 anyos, pareyong residente kan Purok 2, Brgy. Capacuan, Paracale, Camarines Norte asin si Lorenzo Paytan y Fernandino, 30, soltero, taga Purok 7, Brgy. Tawig, Paracale, Camarines Norte.\nAn tulong personas na nasambit an may inaatubang na Warrant of Arrest na firmado ni Judge Roberto A. Escaro kan RTC Branch 38, sa Daet, Camarines Norte.\nAn casong pig aatubang ninda iyo an pagbalga kan Section 102, R.A. 7942 (Illegal Mining), na may fecha Mayo 15, 2018, asin may Criminal Case No. 18865.\nAn jusgado may pig rekomendar na fianzang kantidad P5,000 an kada saro sa sainda.\nNagluluwas na higot ngonian an kampanya kan gobierno kontra sa illegal na pagbabod sa lugar na ini.\n3 parakabod bulawan arestado sa Paracale Reviewed by Bicol Standard Newspaper on Friday, June 15, 2018 Rating: 5


Manga nagadan na soldados kan 49th IB tinawan full military honor\nPili, Camarines Sur – Tinawan full military honor kan mga opisyal asin enlisted personnel kan 9th Infantry Division kan Philippine Army sa Bikol an apat na mga Bikolanong soldados na nagkagaradan sa saindang pakikipag-laban sa Maute group Mindanao.\nAn Bikolanong soldados sinda Cpl. Jojo Lim taga Balatan, Camarines Sur, Cpl. Mark Joy Belano kan Pili, CamSur, Cpl. Roque Santulan kan Ocampo, CamSur asin Pfc Christoper Baylon kan Labo, Camarines Norte nag-abot kasuodmang aga sa Naga Airport sa Pili, CamSur tinawan full military honor sa pangenot ni Major General Fernando Trinidad, pamayo kan 9th ID na may base sa Camp Elias Angeles sa banwaan nin Pili.\nAfuera kan mga soldados kan 9th ID, sinabat sinda kan namumundong mga familia kan soldados na ipupuli sa saindang kanya-kanyang lugar antes ilubong.\nAn apat na anas mga soldados kan 49th Infantry Battalion kabali sa grupo kan walong mga soldados na nagkagaradan na nakipag-laban sa encuentro sa mga Maute group sa Lanao Del Sur kan nakaaging Marso 15, 2019.\nSi Army Captain Joash Pramis, parataram kan 9th ID nagsabi an onra na tinao sa saindang tugang na soldados bilang pagsaludo sa saindang kabayanihan, pagdefensa asin sacrificio sa nangyaring pakikipaglaban sa Lanao Del Sur.\nAn familia kan mga soldados nakatalaan iproceso tolos an saindang marerecibing mga benipisyo arog kan burial benefits, financial assistance, educational benefits sa mga aki ninda asin iba pa.\nAn 49th IB kabale sa tolong mga batalyon kan 9th ID na pigdestino sa rehiyon kan Mindanao.


An 9th Infantry Division kan Philippine Army sa Bicol na may base sa Camp Elias Angeles, Pili, Camarines Sur nagpahayag na tama lang an ginigibo kan Communist Party of the Philippines (CPP) na an tropa kan NPA an siribot man sa paglaban sa coronavirus disease (COVID-19) alagad an fuersa militar mantenido na nakaalerto sa mga kalaban kan gobierno.\nMas marhay kun dagos na sindang magsuko sa gobierno sa tahaw kan nangyayaring ngonian na krisis sa virus.\nIni an mga pahayag ni Army Capt John Paul Belleza an opisyal na parataram kan 9th ID sa Bicol alagad nakaalerto man giraray an saindang tropa sa pagdepensa sa ano man na posibleng paghasok nin kariribokan kan kalaban kan gobierno.\nDai man kami nakikiaram kun totoo na naghihiro an kumunistang grupo sa sainda man na lakdang contra sa COVID-19.\nSa pinaluwas na press statement ni Jose Maria Sison kagfundar kan CPP an rebeldeng grupo an padagos man sa paghiro asin kampanya laban sa ‘‘deadly virus’’ asin mayo sindang panahon na maghasok nin kariribokan contra sa tropa kan gobierno mantang nag-oobserbar sinda kan unilateral ceasefire.\nAn CPP, NPA asin National Democratic Front of the Philippines an nagtatarabang sa kampanya laban sa virus, sabi pa sa press statement ni Sison na yaon ngonian nakabase sa Utrecht sa The Netherlands.\nSi Presidente Rodrigo Duterte nagdeclara nin unilateral ceasefire puon kan Marso 19 hasta Abril 15 matapos ipasa-irarum sa ‘‘enhanced community quarantine’’ nganing labanan an Covid-19.\nSinabi pa kan 9th ID na sa tahaw kan paglangkaw kan caso sa Covid-19 mayong nangyaring encuentro an tropa kan militar asin armadong rebeldeng NPA.\nSa ngonian an mga soldados kan 9th ID an nagtatabang sa mga check point kan PNP na pig-establisher kan mga LGUs nganing ma-monitor an mga naglalaog na dayuhan hali sa ibang lugar orog na sa mga provincia na igwa nang mga positivo sa Covid-19.


Bordado masangat bill vs Rice Tariffication Law\nMasangat nin bill sa 19th Congress si Congresista Gabby Bordado kan tercer distrito kan Camarines Sur nganing dagos nang ibasura an Acta Republica 11203 na mas midmid sa controvercial na Rice Tariffication Law (RTL).\nAlagad ngunian na 18th Congress saiya munang pig-aadalan an ‘‘pros and con’’ mantang imposibleng marealisar na ma-enmiendahan o ma-repeal an RA 11203 huli ta si Presidente Rodrigo Duterte an nasa likod kaini nganing maipasar an ley sa congreso, sabi pa ni Bordado.\nSi Senador Cynthia Villar, chairman kan Committee on Agriculture iyo an nagpadreno kan senate bill sagcod na aprubaran asin pinirmahan ni Duterte.\nNakaabot na sa District Office kan congresista an mga reclamo kan mga paraoma huli ta matolong taon na an RTL alagad pagabat sa pagbuhay kan paraoma mantang bagsak na an presyo kan paroy an nakikinabang iyo an rice traders ta sinda nag-aangkat kan bagas iyo pa an nagdidikta kan presyo sa mercado.\nSa entrevista kan Bicol Mail ki Silvestre Bonto, presidente nasyonal kan Confederation of Communal and National Irrigators Association of the Philippines, sinabi kaini patolong taon na apektado an sektor nin paraoma sa hababang presyo kan paroy na nag-aabot na sana sa P11.00 hasta P12.00 cada kilo hale sa dating P16.00 sagcod sa P17.00 cada kilo kan panahon na dai pa kan Rice Tariffication Law.\nSa saindang computation nalulugi sinda nin P4.00 hasta P5.00 cada kilo.\nPig-oorgulyo kan gobierno an libreng patubig kan National Irrigation Administration na dos por ciento sana an saindang binabayad sa irrigation fee mas marhay pang ibalik an irrigation fee asin ibasura an RTL, segun pa sa lider nin paraoma.\nAn dahilan kan gobierno sa RTL bilyones peso an saindang nakokolekta sa buwis sa tariff hale sa mga rice traders asin an makikinabang an sektor nin paraoma enforma nin makinarya sa pag-oma.\nAlagad sinabi ni Bonto na pera sana man an nakikinabang kan pigsasabing tabang sa mga paraoma, lugi man giraray sinda.\nAn RTL pinirmahan ni Duterte kan Febrero 14, 2019 sa tahaw kan mga ginigibong protesta sa Malacañang kan mga paraoma na suportado kan National Food Authority na dapat ibasura an ley alagad dai sinda dinangog. (dpa)


Sinimbag an Hapot nin Sarong Mayaman na Hoben na Tagapamahala | Buhay ni Jesus\nSARONG MAYAMAN NA LALAKI AN NAGHAPOT MANUNGOD SA BUHAY NA DAING KATAPUSAN\nNasa pagbaklay pa man giraray si Jesus sa Perea pa-Jerusalem. Sarong mayaman na hoben na lalaki an nagdalagan pasiring sa saiya asin nagluhod sa atubangan niya. An lalaking ini “saro sa mga tagapamahala,” na posibleng namamayo sa sarong sinagoga o miyembro kan Sanhedrin. Naghapot ini: “Marahay na Paratukdo, ano an dapat kong gibuhon tanganing magmana nin buhay na daing katapusan?”—Lucas 8:41; 18:18; 24:20.\n“Taano ta inaapod mo akong marahay?” an simbag ni Jesus. “Dai nin siisay man na marahay apuwera sa saro, an Diyos.” Posibleng marhay na ginamit kan hoben na lalaki an tataramon na “marahay” bilang pormal na titulo, na iyo an ginigibo kan mga rabbi. Minsan ngani mahusay si Jesus magtukdo, ipinasabot niya sa lalaki na an titulong “Marahay” maninigo sana sa Diyos.\n“Pero, kun gusto mong mag-ako nin buhay, padagos mong utubon an mga tugon,” an sadol ni Jesus. Kaya naghapot an hoben na lalaki: “Arin na mga tugon?” Sinambit ni Jesus an lima sa Sampulong Tugon—an dapit sa paggadan, pagsambay, paghabon, pagsaksi nin putik, asin pagtao nin onra sa mga magurang. Sinambit niya man an urog pang mahalagang tugon: “Kamutan mo an saimong kapwa nin siring sa saimong sadiri.”—Mateo 19:17-19.\n“Inuutob ko an gabos na ini,” an simbag kan lalaki. “Ano pa an kulang sa sakuya?” (Mateo 19:20) Tibaad iniisip niya na kaipuhan pa niyang gumibo nin sarong bagay na marahay na mangangaipo nin kusog nin buot para mag-ako nin buhay na daing katapusan. Huling sinsero an pakiulay kan lalaki, si Jesus nakamati nin ‘pagkamuot sa saiya.’ (Marcos 10:21) Pero, may nakakaulang sa lalaki.\nMahalagang marhay sa lalaki an mga pagsadiri niya, kaya sinabi ni Jesus: “May sarong kulang sa saimo: Sige, ipabakal mo kun ano man an igwa ka saka itao mo sa mga pobre an kuwarta, asin magkakaigwa ka nin kayamanan sa langit; asin madya, magin parasunod taka.” Iyo, puwedeng itao kan lalaki an kuwarta niya sa mga pobre, na daing kakayahan na magbayad, asin magin disipulo ni Jesus. Pero, posibleng marhay na nanghinayang si Jesus kan mahiling niya ining magtindog asin munduon na maghali. Huling mahalagang marhay sa lalaking ini an kayaman, an saiyang ‘dakul na pagsadiri,’ nadidipisilan siyang pahalagahan an tunay na kayamanan. (Marcos 10:21, 22) Sinabi ni Jesus: “Magigin dipisil nanggad para sa mga makuwarta na makalaog sa Kahadian nin Diyos!”—Lucas 18:24.\nNapangalas na marhay an mga disipulo sa sinabing ini ni Jesus asin sa sunod pa niyang sinabi: “Sa katunayan, mas pasil pa na makalusot an kamelyo sa labot nin dagom na pantahi kisa makalaog sa Kahadian nin Diyos an tawong mayaman.” Kaya nagharapot sinda: “Siisay palan an makakaligtas?” Masakiton daw talagang makaligtas kaya dai iyan magigibo nin tawo? Hiniling sinda ni Jesus sa mata asin nagsabi: “An mga bagay na imposible sa mga tawo posible sa Diyos.”—Lucas 18:25-27.\nPara iduon na an pinili ninda lain man sa pinili kan mayaman na lalaking idto, nagsabi si Pedro: “Hilinga! Binayaan mi an gabos na bagay asin nagsunod kami sa saimo; kaya, ano an nakatagama sa samo?” Sinambit ni Jesus an magigin resulta kan tamang desisyon ninda: “Sa panahon na an gabos na bagay ginigibo nang bago, pag an Aki nin tawo tumukaw na sa saiyang mamuraway na trono, kamo na nagsurunod sa sako matukaw sa 12 trono, na naghuhukom sa 12 tribo nin Israel.”—Mateo 19:27, 28.\nMalinaw na an iniisip ni Jesus iyo an mangyayari sa ngapit kun sain an gabos na bagay digdi sa daga gigibuhon nang bago tanganing an mga kamugtakan magin arog kan sa hardin nin Eden kaidto. Maako si Pedro asin an iba pang disipulo nin marahayon na balos—makakaibanan sinda ni Jesus sa langit para pamahalaan an Paraisong iyan digdi sa daga. Sulit nanggad an ano man na sakripisyo ninda!\nPero an mga balos na itatao sa sainda bako gabos sa ngapit huling sinabi ni Jesus: “Mayo nin siisay man na nagbaya nin harong o agom na babayi o mga tugang o mga magurang o mga aki nin dahil sa Kahadian nin Diyos an dai maako nin dakul pang doble kaiyan sa panahon na ini, asin sa maabot na sistema nin mga bagay, nin buhay na daing katapusan.”—Lucas 18:29, 30.\nIyo, sain man magduman an mga disipulo, an maugma nindang pakikiiba sa mga tugang sa pagtubod magigin mas dayupot pa asin mas papakamahalon ninda kisa sa relasyon ninda sa sadiring mga kapamilya. Makamumundo huling garo baga an mayaman na hoben na tagapamahala dai magkakamit kan bendisyon na iyan pati na kan balos na buhay sa Kahadian nin Diyos sa langit.\nSinabi pa ni Jesus: “Alagad dakul na naiinot an mahuhuri asin dakul na nahuhuri an maiinot.” (Mateo 19:30) Ano an buot niyang sabihon?\nAn mayaman na hoben na tagapamahala saro sa mga “naiinot,” huling saro siyang lider nin mga Judio. Bilang parautob kan mga tugon nin Diyos, dakulang pribilehiyo an naghahalat sa saiya asin dakula man an inaasahan sa saiya. Pero nagin panginot sa saiya an kayamanan asin mga pagsadiri niya kisa sa gabos na ibang bagay. Sa kabaliktaran, nasumpungan kan ordinaryong mga tawo kan nasyon sa katukduan ni Jesus an katotoohan asin an dalan pasiring sa buhay. Dati sindang “nahuhuri,” sabi ngani, pero sinda na ngunyan an “naiinot.” May pribilehiyo sindang maghadi sa langit kaiba ni Jesus asin pamahalaan an Paraisong daga.\nAnong klaseng lalaki an nagdulok ki Jesus?\nTaano ta nagkontra si Jesus na apudon siyang “marahay”?\nAnong mga balos an ipinanuga ni Jesus sa saiyang mga parasunod?\nPaano nangyari na “mahuhuri” an mga “naiinot,” asin “maiinot” an mga “nahuhuri”?


2 Tesalonica 3 | Bibliya Online | New World Translation\nPadagos na mamibi (1-5)\nPatanid laban sa paggawing bakong husay (6-15)\nPanghuring mga pangungumusta (16-18)\n3 Ultimo, mga tugang, padagos kamong mamibi na paagi sa samuya an tataramon ni Jehova* padagos na maglakop nin marikas saka padagos na mapamuraway, kun paanong iyan napapamuraway sa tahaw nindo, 2 asin na mailigtas kami sa mga abusado asin mararaot na tawo, huli ta bako gabos na tawo igwa nin pagtubod. 3 Alagad maimbod an Kagurangnan, asin papakusugon niya kamo asin poprotektaran kamo sa saro na maraot. 4 Siring man, may kumpiyansa kami sa Kagurangnan mapadapit sa saindo, na isinasagibo nindo asin padagos na isasagibo an samuyang mga instruksiyon. 5 Lugod na padagos na giyahan kan Kagurangnan an saindong mga puso sa tamang direksiyon, na sa siring mamutan nindo an Diyos asin makapagpahiling kamo nin pakatagal para sa Cristo. 6 Ngunyan mga tugang, tinatawan mi kamo nin mga instruksiyon sa ngaran kan satuyang Kagurangnan na Jesu-Cristo, na likayan an lambang tugang na naglalakaw na bakong husay asin bakong kauyon kan tradisyon* na inako nindo* sa samuya. 7 Huli ta kamo mismo nakakaaram kun paano nindo kami dapat arugon, huling dai kami guminawi na bakong husay sa tahaw nindo, 8 ni nanghagad* man kami nin kakanon sa kiisay man. Imbes, aldaw-banggi kaming nagpagal asin nagtrabaho nin magabat tangani sanang dai matawan nin magabat na pasanon sa pinansiyal an siisay man sa saindo. 9 Dai buot sabihon na mayo kaming deretso na mag-ako kan siring na bagay, kundi buot ming magpahiling nin marahay na halimbawa na puwede nindong arugon. 10 Sa katunayan, kan kaibanan nindo kami, arog kaini an pirmi niyamong tugon: “Kun an siisay man habong magtrabaho, di dai man siya magkakan.” 11 Nabaretaan mi kaya na may nagkapira diyan sa saindo na naglalakaw na bakong husay, na dai man lamang nagtatrabaho, kundi nakikiaram sa mga bagay na dai man nin labot sa sainda. 12 Para sa siring na mga tawo, sinasabihan mi sinda asin sinasadol sa ngaran kan Kagurangnan na Jesu-Cristo na an intindihon sana iyo an sadiri nindang trabaho asin na magkakan kan pinagpagalan ninda. 13 Sa parte man nindo, mga tugang, dai kamo magpundo sa paghihinguwang gumibo nin marahay. 14 Alagad kun may siisay man na habong magsunod sa mga sinabi mi sa surat na ini, markahan an sarong ini asin ipundo an pakikiiba-iba sa saiya, tanganing masupog siya. 15 Pero dai nindo siya ibilang na sarong kaiwal, kundi padagos siyang sadulon bilang tugang. 16 Ngunyan an Kagurangnan nin katuninungan lugod na iyo mismo an danay na magtao sa saindo nin katuninungan sa lambang paagi. Lugod na an Kagurangnan mag-antabay sa saindo gabos. 17 Ako, si Pablo, nagpapaabot kan sakuyang pangungumusta. Isinurat ko ini kan sadiri kong kamot, sa istilong mahihiling nindo sa gabos kong surat; ini an nagpapamidbid sa sako bilang kagsurat. 18 Mapasaindo gabos an daing kapantay na kabuutan kan satuyang Kagurangnan na Jesu-Cristo.\n^ O posibleng “ninda.”\n^ O “nagpalibre.”